ועדת הכספים, כנסת 22, פרוטוקול מספר 33, 2019-12-16 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: חבר הכנסת מיקי לוי, הצעה לסדר, בבקשה.

מיקי לוי: תודה רבה.

מיקי לוי: אדוני, שני נושאים לפניי: בשבוע הבא יתקיים דיון בוועדת הכספים בנושא דחיית דיווח הדוחות הכספיים של המפלגות.

מיקי לוי: נציגי מבקר המדינה אמורים להופיע בפני הוועדה.

מיקי לוי: אני מבקש מאדוני שיורה בבקשה לטמיר, מנהל הוועדה, שיפנה בבקשה למשרד מבקר המדינה לשלוח לוועדה נציג ממשרדו של מבקר המדינה שמצוי בדוח הגירעון ל-2018 מכיוון שיש לי שאלות אליו.

מיקי לוי: מבקר המדינה אמר לפני כשבוע וחצי, עת הופיע בפני הוועדה, כי הוא מתכוון להוציא את דוח הגירעון – אלא מה?

מיקי לוי: רק שכח המבקר לציין כי ראש הממשלה, שאליו נשלח הדוח, רשאי על פי חוק להחזיק בדוח עשרה שבועות.

מיקי לוי: הוא שכח לציין את זה בפנינו.

מיקי לוי: הוא נתן לנו את התחושה כאילו: הופה, הנה הדוח מגיע, ושמחנו כאילו איזה נס אירע לנו.

מיקי לוי: כפי שטענתי בוועדה פעם נוספת, הדוח יפורסם לאחר הבחירות פעם שלישית, כשנה וחצי לאחר סיום שנת הכספים.

משה גפני: הוא אמר שהוא מפרסם את זה בדצמבר.

מיקי לוי: נכון.

מיקי לוי: אתה ואני הבנו נכון, אדוני.

משה גפני: נכון, וחזרנו על זה.

מיקי לוי: רק מה?

מיקי לוי: כשאמרתי: "רגע, סליחה?" התברר, אדוני, שהוא נותן אותו לראש הממשלה, ראש הממשלה רשאי להחזיק אותו 10 שבועות והנה הדוח יפורסם עוד פעם לאחר הבחירות.

מיקי לוי: יכול היה לעשות מאמץ לתת אותו לראש הממשלה לפני 10 שבועות כדי שהוא יפורסם בזמן.

מיקי לוי: כשר אבל מסריח.

עודד פורר: מיקי, אפשר להתנגד לדחייה הזו.

עודד פורר: אנחנו התנגדנו.

עודד פורר: אפשר להתנגד לדחייה.

מיקי לוי: האם אפשר, טמיר, לבקש שיגיע מישהו, שננסה לדבר אתו?

מיקי לוי: אם יושב-הראש יאשר את זה אני אשמח.

עודד פורר: הדחייה הזו אושרה כבר?

משה גפני: הדחייה של הדוחות?

משה גפני: זה לא שלו, זה של המפלגות.

משה גפני: עוד אין דיון על זה.

עודד פורר: דוח המפלגות.

משה גפני: יש מפלגות שביקשו דחייה.

אנטאנס שחאדה: רשויות מקומיות, לא?

משה גפני: לא.

משה גפני: יש שתי סוגיות: סוגיה אחת היא הרשויות המקומיות.

משה גפני: ברשויות המקומיות צריך המבקר לבקש אחרי שהמפלגות ביקשו ממנו.

משה גפני: הוא עדיין לא ביקש, הוא אמור לבקש.

משה גפני: יש בקשה של המפלגות – דווקא הליכוד ויש עתיד הן הראשונות שראיתי פניות שלהן – שהיא על השוטף.

משה גפני: בינתיים לא נקבע עוד כלום מכיוון שהמבקר עוד לא אמר את דברו.

משה גפני: אני מוכן בעצמי לדבר עם המבקר.

עודד פורר: את מה שאמר מיקי אפשר לפתור בכך שלא ניתן להם דחייה.

משה גפני: למי לא תיתן?

משה גפני: את המבקר זה לא מעניין, המפלגות מבקשות.

מיקי לוי: מה נעשה?

מיקי לוי: עבד עלינו, בקיצור.

משה גפני: אני אדבר אתו בגלל שכל הדבר הזה נראה לי מוזר.

מיקי לוי: אולי זה כשר, אדוני, כי זה על פי חוק, אבל אני לא רוצה להגיד, מפאת כבודו של המבקר, מהי התחושה.

מיקי לוי: אני רוצה לפנות לחבריי ואליך.

מיקי לוי: תראו את החבילה המונחת על שולחן ועדת הכספים, עברתי על כולה.

מיקי לוי: 15 מיליארד שקלים לתחומי: בריאות; רווחה; ביטחון; רשויות מקומיות – 50 מיליון; הוסטלים; שיפוץ גנים; סבסוד צהרונים; תוכניות רווחה – מעל 200 מיליון שקל במצטבר; תמיכה בנוער; השכלה גבוהה; ביטוח לאומי; קרנות פנסיה ותיקות, בחצי השנה הבאה, כדי למנוע פגיעה בחוסכים בגלל שלא הצלחנו לסיים את העלאת גיל הפרישה – כרבע מיליארד שקלים; תמיכה בתחבורה ציבורית – 570 מיליוני שקלים.

מיקי לוי: בשבוע הבא, אם לא יעברו התקציבים לתחבורה הציבורית, יפתחו בשביתה.

מיקי לוי: מכיוון שהייתי מנכ"ל של אחת החברות גם פנו אלי אישית בעניין הזה.

מיקי לוי: תקציבים עבור הרשות לפיתוח הבדואים; העברת תקציב ממינהל מקרקעי ישראל ותקציבי רכש לביטחון; רכישת כבאיות; שיפור מתקני כליאה; רכש למשטרת ישראל, ניידות; שב"ס; מועצת ארגוני הנוער; והרשימה עוד ארוכה, אני לא רוצה להלאות אתכם.

מיקי לוי: אם אנחנו לא נאשר את הרשימה בימים הקרובים, אדוני – ואני אומר לך מתוך אחריות כי לי הכי נוח, אני באופוזיציה.

מיקי לוי: אני אומר לכל מי ששואל אותי בחוץ שזו הממשלה הרעה – ואם אתה רוצה אני אומר "הממשלה הרעה הזו" – הם לא מעבירים את הכסף.

מיקי לוי: אבל מתוך אחריות אני פונה לחבריי ואומר לכם, אי אפשר להעמיד את המדינה.

מיקי לוי: לי הכי נוח.

מיקי לוי: אני מצביע כאן על 70% מהדברים – ומאשימים אותי – עם הממשלה.

מיקי לוי: אני מצביע נקודתית למה שצריך להגיע כסף.

מיקי לוי: אם לא נעביר את הכסף הוא יחזור לאוצר ונפגע קשות, קשות, אני אומר לכם, בשירותים הציבוריים.

מיקי לוי: אני מבקש מכולם לגלות אחריות, להפסיק עם המאבקים, לפחות בהקשר הזה, ולהתחייב לאשר את כל מה שיובא לפנינו.

מיקי לוי: אם יהיו ויכוחים נקודתיים – בסדר, אבל לא להגיד על הכל.

מיקי לוי: אי אפשר.

מיקי לוי: חברים, אני אומר לכם, אי אפשר.

מיקי לוי: מערכת מרכב"ה – אולי אתם לא יודעים, אני הייתי שם, אני מכיר את זה היטב – ננעלת ב-24 לדצמבר.

מיקי לוי: אגורה אחרי כן לא נוכל להעביר.

מיקי לוי: תקפצו לשמיים.

מיקי לוי: לא ראש הממשלה, לא ועדת כספים, אף אחד.

מיקי לוי: זה החוק.

מיקי לוי: ב-24 בדצמבר ננעלת מרכב"ה.

מיקי לוי: אנחנו פשוט נעמיד את המדינה.

מיקי לוי: האזרחים לא אשמים שהפוליטיקאים לא הצליחו שלוש פעמים להקים ממשלה.

מיקי לוי: בבקשה מכם, בואו נתעלה מעל הוויכוחים הפוליטיים.

מיקי לוי: אדוני, אני מבקש ממך לפעול בין כל מפלגות הבית, לגלות אחריות.

מיקי לוי: אם יהיה ויכוח על סעיף כזה או אחר – בסדר, נכשיל אותו, אבל לא נעשה זאת באופן גורף.

מיקי לוי: זה אסון כלכלי למדינת ישראל.

מיקי לוי: תודה.

משה גפני: תודה רבה.

משה גפני: א', אני מסכים עם כל מה שאמרת, גם לגבי ההתנהגות שלך.

משה גפני: אני גם לא כל כך מקבל את העניין של אופוזיציה וקואליציה מפני שפעמים רבות אני לא יודע איפה אני נמצא.

משה גפני: אני נמצא בקואליציה?

משה גפני: אני נמצא באופוזיציה?

משה גפני: לא רלוונטי העניין הזה.

משה גפני: אבל אני מסכים שאתה מגלה אחריות בעניין והיא ראויה לשבח.

משה גפני: אין ויכוח לגבי זה.

משה גפני: אני חייב לומר שאני בעצמי בהתלבטות כל הזמן.

משה גפני: אני חייב לומר שלא הועברה לכאן אף העברה, עודף.

משה גפני: שום דבר לא עבר.

משה גפני: ישבתי עם שר האוצר, משה כחלון, בתל אביב, אמרתי לו שלא יכול להיות דבר כזה, מדובר על המון כסף - - -

מיקי לוי: 15 מיליארד.

משה גפני: לא, עוד לפני, אני מדבר מההתחלה.

מיקי לוי: אה, עוד מהעברה הקודמת.

משה גפני: אמרתי לו: תשמע, תן בבקשה הוראה לאגף תקציבים שיביאו את ההעברות.

משה גפני: בדיוק כמו שאמרת, מה שיהיה שנוי במחלוקת יהיה שנוי במחלוקת.

משה גפני: אין גם לי רוב, זה לא שאני יכול לעשות מה שאני רוצה.

משה גפני: אני גם לא רוצה לעשות את זה כך, אני תמיד מדבר עם החברים.

משה גפני: כשיש משהו שאחד מהחברים מבקש לעכב אני מעכב.

משה גפני: אחמד עשה קמפיין חבל על הזמן לגבי מה שהוא ביקש לעכב עם הרשויות הדרוזיות.

אנטאנס שחאדה: כי לא קיבלנו תשובות עדיין אבל זה יבוא עוד פעם.

משה גפני: בסדר, אני אומר שכשאחמד ביקש לעצור את זה, אפילו שהיה מדובר על משרד ראש הממשלה ופנו אלי ממשרד ראש הממשלה, עצרתי.

משה גפני: אני מביא את זה בתור דוגמה.

משה גפני: בנושא עצמו צריך לדון, זה בסדר.

משה גפני: אני אומר שהיו דברים שנויים במחלוקת.

משה גפני: החליטו שלא מעבירים את המים אז לא העברנו את המים.

אחמד טיבי: המים זה בגלל כפר מנדא, הפקעות.

אחמד טיבי: אתה מתבלבל בין שתי העברות.

משה גפני: כן, כן.

משה גפני: אחמד, אני לא מתגבר על המהירות שלך, אבל אז היה גם לגבי העניין הזה.

עודד פורר: התיאום ביניכם עוד לא מושלם אבל לאט לאט.

משה גפני: טוב שאתה באמצע גם.

עודד פורר: כשאני מבקש לא להעביר אתה לא - - -

משה גפני: אמרת לא להעביר את משרד המשפטים ולא העברנו.

אחמד טיבי: אמרת והוא נענה לך.

משה גפני: ישבנו ביחד, זה לא דבר שאני המצאתי.

משה גפני: אנחנו מדברים פה לגופו של עניין, אנחנו לא עושים מהעניין הזה פוליטיקה ואנחנו רוצים באמת לסייע.

משה גפני: יאמר לזכותה של הוועדה שהרוב המוחלט של הדברים עבר.

משה גפני: עבר.

משה גפני: היה קשה אבל עבר.

משה גפני: התרומה שלך בעניין היא תרומה מכרעת, היא לא תרומה של מה בכך.

משה גפני: כך גם התרומה של חברים נוספים שהיו כאן ולכן זה עבר ועזר לאנשים רבים שזקוקים לכך.

משה גפני: יש את הסיפור שאני חוזר עליו כל הזמן של תשלומי שכר דירה – שאם לא היינו מעבירים את זה אז אנשים במצב כלכלי קשה לא היו מקבלים השתתפות בשכר דירה.

משה גפני: יש רבים כאלה.

משה גפני: מדובר כאן על ביטוח לאומי ועל דברים שהם החיוניים ביותר שיש לציבור.

משה גפני: ישבה אתמול הוועדה המסדרת.

משה גפני: ביקשתי שההעברות לגבי התקופה הזו – עד 26 בדצמבר – לא יצטרכו ועדת הסכמות.

משה גפני: אני עברתי ועדת הסכמות בפעם הקודמת – זה סיוט.

משה גפני: זה סיוט.

משה גפני: אז אבי הבטיח לי - - -

אחמד טיבי: ההבטחה הזו ניתנה לי ולחבר הכנסת מקלב אתמול.

משה גפני: הוא גם דיבר אתי אחרי שהוא דיבר אתכם.

משה גפני: הוא אמר שהוא לא יעכב שום דבר.

ינון אזולאי: הוא אמר את זה גם לפרוטוקול.

משה גפני: אני אומר לכם שהפרוצדורה היא רעה.

משה גפני: מה שהיה לנו בפעם הקודמת זו פרוצדורה רעה.

משה גפני: אני צריך לחכות ארבעה ימים עם העברות?

משה גפני: תסתכלו על התיק שלו, אני אצטרך עכשיו להתחיל לחכות?

משה גפני: לחכות שמה, שיאשרו?

משה גפני: מה, אני הולך לעשות פה מחטף?

משה גפני: מה שלא ירצו להעביר – ואני אומר את זה מראש – ויהיה שנוי במחלוקת, נפעל כפי שהיה בפעמים קודמות.

משה גפני: אבל אני לא יכול לעבוד בצורה הזאת.

משה גפני: אני מתלבט עם עצמי, אני לא יודע איך לעשות את זה.

משה גפני: פעמים רבות נשמעות פה גם את הצעקות כאילו אני הולך להעביר פה – אני לא יודע מה.

משה גפני: בדברים האלה, חבר הכנסת מיקי לוי, אני לא שונה ממך בכלום.

מיקי לוי: אין ויכוח.

משה גפני: בכל ההעברות האלה, אני אפילו לא מסתכל - - -

מיקי לוי: אדוני היושב-ראש, יהיה אסון חברתי, אני אומר לכם את זה.

משה גפני: אני מסכים.

מיקי לוי: יש כספים שהם בנפשנו.

משה גפני: מיקי, הלשכה המשפטית תצטרך לתת חוות דעת אם זה דחוף או לא – היא לא תיתן.

משה גפני: אני לא אבקש עכשיו שיתחילו לבדוק 100 העברות.

משה גפני: הדחיפות היא בגלל שאנחנו בסוף דצמבר וצריך להעביר.

משה גפני: אם לא, לא להעביר – אז לא.

משה גפני: מה דחיפות?

משה גפני: איזו דחיפות?

משה גפני: האם להעביר את הביטוח הלאומי?

משה גפני: האם להעביר את כל מה שמנית שם וגם מה שלא מנית?

משה גפני: על מה הדחיפות?

משה גפני: איך עושים דבר כזה?

משה גפני: לא יהיה.

משה גפני: אני מתלבט ביני לבין עצמי האם אני צריך להמשיך להיות כזה שמבקש ומבקש ומבקש, שנראה כאילו יש לי איזה אינטרס.

משה גפני: האינטרס הוא בדיוק מה שאמרת.

משה גפני: אני יודע מה המשמעות של העניין.

משה גפני: אם אנחנו לא נעביר עכשיו את העברות האלה ואת העודפים – אנחנו מדברים על כמעט 100 העברות, נדמה לי – שאנשים יישארו ללא הדברים החיוניים ביותר, כמו ביטוח לאומי.

משה גפני: אנחנו נראה מה עושים.

משה גפני: חבר הכנסת אחמד טיבי, בבקשה.

אחמד טיבי: מוותר בשלב זה.

משה גפני: חברת הכנסת אורית פרקש, בבקשה.

אורית פרקש הכהן: בקר טוב.

אורית פרקש הכהן: רציתי להעלות שוב על סדר-היום נושא שפניתי אליך לגביו בכתב.

אורית פרקש הכהן: אני מעלה שוב את הבקשה שלי לזמן לכאן - - -

משה גפני: מה את אומרת, אגב, על מה שאמר חבר הכנסת מיקי לוי לגבי העברות?

אורית פרקש הכהן: לא הייתי כאן כשמיקי שוחח.

משה גפני: שיש 100 העברות שנמצאות אצלי.

מיקי לוי: 15 מיליארד שקלים.

משה גפני: מה עושים עם זה?

משה גפני: יש לך עמדה?

עודד פורר: אני חושב שאם תענה לבקשה שלה אז יש סיכוי - - -

משה גפני: אפשר לחשוב שאני מנהל דיל על זה.

אורית פרקש הכהן: קודם כל, אני חושבת שבכלל כוועדת כספים אנחנו נכנסים לתקופה חריגה שלא הייתה כמותה.

משה גפני: הייתה אבל לא כל כך ארוכה.

אורית פרקש הכהן: נכון, אז כמותה לא הייתה.

אורית פרקש הכהן: אנחנו בתקופה חריגה שלא הייתה כמותה.

אורית פרקש הכהן: כל פעם זה חריג בצורה אחרת.

אורית פרקש הכהן: אני חושבת שכוועדת כספים, שהרבה דברים עומדים להתנקז אליה, כדאי שנקבל בכל זאת איזושהי סקירה אילו כלים מיוחדים יש לנו כוועדה בכדי לסייע במצב שנוצר.

אורית פרקש הכהן: פנה אלי כאן יוחאי וסיפר לי על 100 עמותות שיכולות ליפול בגלל מיליון וחצי שקלים העברה.

משה גפני: מי זה יוחאי?

יוחאי רוטנברג: אני.

יוחאי רוטנברג: הבקשה של משרד התקשורת 239 מונחת פה במסגרת כל הדברים שבתיק של חבר הכנסת מיקי לוי.

אורית פרקש הכהן: מיליון וחצי שקלים כשכל עמותה מקבלת כ-15,000 שקלים, או משהו כזה.

אורית פרקש הכהן: אנחנו, גם בכחול לבן ובכלל, נשמח לעשות כל מה שהוא לטובת העניין וכשאני גם מתנגדת - - -

משה גפני: אני מציע לא לדבר בשם מפלגות.

משה גפני: אני גם לא מדבר בשם יהדות התורה, אל תדברי בשם כחול לבן.

משה גפני: יש לי מה לומר בעניין הזה.

אורית פרקש הכהן: בסדר, מקבלת.

משה גפני: אני גם לא מדבר בשם יהדות התורה.

משה גפני: אני יושב-ראש הוועדה מקצועי, נקודה.

משה גפני: אל תדברי בשם כחול לבן, תדברי בשם עצמך וזה מספיק בשבילי.

אורית פרקש הכהן: דיברתי בשם עצמי, שאני אוכל לגייס את חבריי לסיעה.

אורית פרקש הכהן: לזה התכוונתי.

תמר זנדברג: זו פעם ראשונה שמבקשים מחבר כנסת לא לדבר בשם הסיעה שבשמה הוא נשלח.

משה גפני: בגלל שאז אני אתחיל להתווכח.

משה גפני: יש בסיעה כאלה שלא כל כך עוזרים בזה ויש כאלה - - -

תמר זנדברג: זה משהו אחר, אבל כל דבר שהיא אומרת מייצג את הסיעה שלה.

משה גפני: היא מתכוונת ברצינות אז שהיא תדבר על זה.

תמר זנדברג: זה ברור, כולנו מתכוונים ברצינות, בין אם אנחנו מייצגים את הסיעה שלנו ובין אם לא.

אורית פרקש הכהן: בקטע הזה אנחנו מכירים אחד את השני.

אורית פרקש הכהן: מיקי, אני, אבי, אנחנו אנשים מערכתיים בסוף וטובת העניין חשובה לנו.

אורית פרקש הכהן: אני רוצה להעלות נושא ובקשה לדיון.

אורית פרקש הכהן: פניתי אליך בכתב, אדוני היו"ר, בנושא קרן העושר וקרן הגז דווקא בתקופה שאנחנו בגירעון.

אורית פרקש הכהן: מדובר בקרן לטובת אזרחי מדינת ישראל שאמורה הייתה להתחיל לפעול לפי הערכת עובדי המדינה כבר בשנת 2018.

אורית פרקש הכהן: כלומר, אוטוטו נגיע לשלוש שנים שבהן הקרן לא עובדת.

אורית פרקש הכהן: מדובר בקרן שבה היו אמורות חברות של משאבי הטבע במדינת ישראל – מחצבים, אשלג, גז – אחרי שהן מסיימות להחזיר לעצמן את ההשקעה פעמיים וחצי ויותר, להתחיל להפקיד כסף לקופות האלה, לקרנות הללו, שמדינת ישראל תשקיע אותם לרווחת אזרחי ישראל, לטובת הציבור, לטובת הגברת תעסוקה בנגב ולכל מיני מטרות.

אורית פרקש הכהן: אלה קרנות אדירות שנמצאות במדינות דוגמת נורבגיה ודנמרק שבורכו במשאבי טבע, ואנחנו, אדוני היושב-ראש, כבר לא ארץ זבת חלב ודבש, יש לנו גם גז וגם משאבי טבע.

אורית פרקש הכהן: כשעשיתי בירור ראשוני בנושא הזה יש דברים בגו.

אורית פרקש הכהן: יש אירועים שמתרחשים שדורשים את העין של ועדת הכספים.

אורית פרקש הכהן: יש תהליכים שמתרחשים ברשות המסים בפני החברות שאמורות לדווח ובפני החברות שמתעכבות עם הפקדות הכספים בקרן הזו.

אורית פרקש הכהן: למה הדבר הזה חשוב לי, אדוני?

אורית פרקש הכהן: אני לא צריכה להסביר לך מה המשמעות של הדבר הזה לציבור, להתחיל להניע את הקרן הזו, מה אנחנו יכולים לעשות בדבר הזה.

אורית פרקש הכהן: גם ממה שהבנתי, ועדת כספים יכולה פה לעזור.

אורית פרקש הכהן: יש כאן עניינים של תקנות מסים, כל מיני דברים שאפשר לסייע לרשות המבצעת להתניע את הגלגל הזה.

אורית פרקש הכהן: הייתי רוצה שגם תשמע מחברים נוספים שלי שדיברתי אתם על הנושא הזה פה, בוועדת הכספים, שחושבים כמוני.

אורית פרקש הכהן: אתה יודע, אין לנו תעסוקה מהבוקר עד הלילה, אין לנו שלושה דיונים בשבוע, זה מאוד-מאוד חשוב לי.

משה גפני: נבדוק את זה בגלל שלכאורה זו לא ועדה זמנית, זה דיון ממש מקצועי ורציני.

אורית פרקש הכהן: למה זו לא ועדה זמנית?

אורית פרקש הכהן: זה יישום של חוק קיים.

אורית פרקש הכהן: חוק קיים, חוק כתוב מ-2014.

משה גפני: מה הבעיה?

משה גפני: הרי אם החוק קיים ומדובר רק היישום, אז למה צריך שיהיו עם זה בעיות שצריך לדון עליהן?

משה גפני: אבל אני מסכים עם מה שאת אומרת, אני רק לא בטוח שאני יכול לקיים את הדיון הזה.

משה גפני: אני אבדוק את זה.

משה גפני: תודה רבה.

משה גפני: חבר הכנסת עודד פורר, בבקשה.

עודד פורר: בהמשך לדברים שאמרה חברת הכנסת פרקש הכהן, אני לא רואה סיבה שבגינה אתה לא יכול לזמן לפה את מנהל רשות המסים לתת לנו דיווח.

משה גפני: על מה?

משה גפני: על זה?

עודד פורר: כן, על הנושא הזה.

משה גפני: אני לא אמרתי שאי אפשר, רק המשמעות היא בעייתית.

עודד פורר: לא, אני לא חושב שהמשמעות היא כל כך בעייתית.

אורית פרקש הכהן: למה בעייתית?

אורית פרקש הכהן: היא פיקוח שוטף.

עודד פורר: בסוף אין פיקוח על הממשלה כבר למעלה משנה עוד מעט.

משה גפני: במה יש פיקוח?

משה גפני: תגיד לי במה.

משה גפני: במה יש פיקוח?

עודד פורר: בסדר, אבל הכלי היחיד שעוד נותר בידינו הוא ועדת כספים.

עודד פורר: אין לנו עוד הרבה כלים.

עודד פורר: אני לא יכול לעשות את הדיון הזה בוועדת חוץ וביטחון ואני לא יכול לעשות את הדיון הזה בוועדה המסדרת.

עודד פורר: היה פה הממונה על התקציבים, היה פה החשב הכללי, יבוא לפה הממונה על רשות המסים.

משה גפני: אני לא שולל את זה.

משה גפני: כשהיא אמרה את זה אני לא שללתי.

משה גפני: אני רק אומר שזה דיון גדול, זה לא דיון של מה בכך.

משה גפני: זה לא רק למסור עובדות.

עודד פורר: אני מבין שהממשלה לא תרצה שהדיון הזה יתקיים.

עודד פורר: זה ברור.

אורית פרקש הכהן: אני לא בטוחה.

עודד פורר: אני בטוח שלא.

משה גפני: למה?

עודד פורר: יש דברים שהממשלה הייתה צריכה לעשות ולא עשתה.

משה גפני: יכול להיות.

משה גפני: אני לא יודע.

משה גפני: אני לא חושב.

אורית פרקש הכהן: אני רוצה להגיד לך יותר מזה.

אורית פרקש הכהן: הייתה לי שיחה עם פרופ' איתן ששינסקי, הקרן הזו היא בעצם תוצר של עבודה של ועדת ששינסקי – אתה יודע הרי מהי – של כספים שהיו צריכים להיות מופקדים שם.

משה גפני: כן, אנחנו עשינו את זה פה.

משה גפני: את מדברת אתי על ששינסקי כאילו שאת מדברת על מישהו באולימפוס.

משה גפני: הוא היה פה, אנחנו עשינו את החוק.

אורית פרקש הכהן: אני מכירה אותו היטב ואני אומרת לך שהוא אמר שזה נושא מאוד חשוב ושצריך לקיים את הדיון הזה.

משה גפני: אין ויכוח.

משה גפני: אנחנו לא מתווכחים על העניין הזה.

משה גפני: זה ברור לגמרי.

משה גפני: השאלה היא איפה האכסניה והאם העיתוי הוא נכון.

אורית פרקש הכהן: זו בדיוק האכסניה ואני חושבת - - -

משה גפני: חבר הכנסת שחאדה ואחריו חבר הכנסת מוטי יוגב.

אנטאנס שחאדה: תודה.

אנטאנס שחאדה: אני רוצה להעלות סוגיה שכמעט נעלמת מהדיונים כאן והיא הרשות לפיתוח כלכלי במגזר הערבי, הדרוזי והצ'רקסי, שכמעט שנתיים היא בלי מנכ"ל ויושב-ראש, וכל התקציבים, כל הפעילות של הרשות, מושבתת כמעט.

אנטאנס שחאדה: זה משפיע על עשרות עסקים בחברה הערבית שלא מקבלים את התמיכה, זה משפיע על רשויות מקומיות וזה מצב בלתי נסבל.

אנטאנס שחאדה: למרות שיש לי ביקורת רבה על התפקוד או על היעדים של הרשות, בכל זאת היא עשתה עבודה לא רעה בשנים האחרונות.

אנטאנס שחאדה: הנושא הזה כמעט ואינו עולה, כמעט אף אחד לא מתייחס אליו, כאילו שזה מובן מאליו.

אנטאנס שחאדה: אנחנו רוצים תשובות גם בנושא הזה.

אנטאנס שחאדה: מה עם מכרז המנכ"ל?

אנטאנס שחאדה: היה מכרז ולא יושם, לא נעשה כלום כדי לפתור את הבעיה ולתפעל את הרשות מחדש.

משה גפני: כמה זמן הרשות עבדה?

אנטאנס שחאדה: עבדה מ-2007.

משה גפני: והיה מנכ"ל והיה הכול?

אנטאנס שחאדה: היה.

אנטאנס שחאדה: ד"ר איימן סייף 10 שנים.

אנטאנס שחאדה: ב-2017 הוא סיים את עבודתו ועד כה לא מונה מחליף, לא מונה מנכ"ל חדש לרשות והפעילות שלה כמעט מושבתת.

אנטאנס שחאדה: גם קרן ההשקעות שהפעילה נסגרה, לא הצליחה, אבל בכל זאת היו תקציבים שעברו דרך הרשות, עזרו לעסקים רבים, וכידוע, פיתוח כלכלי הוא אחד הכלים למלחמה באלימות ובפשיעה.

אנטאנס שחאדה: רק לאחרונה הגענו כבר לשמונה ראשי רשויות שירו על הבתים שלהם.

אנטאנס שחאדה: ראינו בסכנין לפני כמה ימים.

אנטאנס שחאדה: גם הנושא הזה דורש טיפול.

אנטאנס שחאדה: אני מבקש מהוועדה להתייחס לזה ושזה יהיה אחד התנאים לטיפול בבעיות ובכל הדרישות של ההעברות התקציביות האחרות.

משה גפני: תודה רבה.

משה גפני: חבר הכנסת מוטי יוגב.

מרדכי יוגב: בשבוע שעבר הודעת יחד עם האוצר שהתקציב לארגוני הנוער יועבר עד סוף שנה, אני צודק?

משה גפני: כן.

מרדכי יוגב: האם זה בסדר-היום להעברות בשבוע הבא, עד סוף דצמבר?

משה גפני: אנחנו העברנו את זה אבל חסר כסף.

משה גפני: הוא אמר 37 מיליון וצריך להעביר 52.

משה גפני: משרד החינוך היה צריך להוסיף 6 מיליון שקלים.

משה גפני: יש עדיין בעיות אבל זה הועבר.

משה גפני: ארגוני הנוער עברו.

עודד פורר: הוצאתם הודעה משותפת של אגף התקציבים - - -

מרדכי יוגב: אבל באמת הועברו רק 36 וחסר למעלה מ-15 מיליון.

משה גפני: 37.

משה גפני: משרד החינוך היה אמור להעביר 6 מיליון.

משה גפני: בעצם חסרים 4.5 מיליון שקלים.

משה גפני: דיברתי עם האוצר וביקשתי מהם את הכסף - - -

עודד פורר: מ-37 ל-52 זה 15.

משה גפני: כ-6 מיליון שקלים משרד החינוך מעביר.

משה גפני: הוא אמר שהוא מעביר.

משה גפני: מה שחסר עכשיו כדי להגיע למה שהיה בשנה שעברה זה 4.5 מיליון שאין לזה מקור.

עודד פורר: ממה שאנחנו מבינים לא קרה שום דבר משבוע שעבר ועד עכשיו.

משה גפני: הייתה העברה של ארגוני הנוער, עבר.

מרדכי יוגב: אבל איפה אנחנו מוצאים את התוספת?

משה גפני: את ההמשך, נכון.

משה גפני: בסדר, אני מדבר אתם, מה אני אגיד לך?

עודד פורר: הייתה הודעה שסוכם.

משה גפני: מה אתם מציעים לעשות?

עודד פורר: דיווחתם שסיכמתם.

משה גפני: אמרתי שסיכמתי ואמרתי שחסר כסף.

עודד פורר: דווח: "לאחר פעילות מאומצת של יו"ר ועדת הכספים, חבר הכנסת גפני - - -

משה גפני: מאיפה אתה קורא?

עודד פורר: הודעה לעיתונות שאתם הוצאתם.

עודד פורר: "מול אגף תקציבים, משרד האוצר ומשרד החינוך סוכם כי תקצוב ארגוני הנוער יועבר במלואו כפי שהיה בשנים קודמות.

עודד פורר: חבר הכנסת גפני נכנס לעובי הקורה, לאחר פעילות ממושכת מאמציו נשאו פרי וסוכם שהתקציב יועבר במלואו".

עודד פורר: הודעה טובה.

משה גפני: באופן עקרוני זה היה אמור להיות.

משה גפני: אני עדיין בדיונים אתם.

משה גפני: אני מדבר אתם כל הזמן על זה.

משה גפני: העוזר שלי אומר לי שבהעברות שיש עכשיו יש את ההעברה של משרד החינוך, 5.5 מיליון, אבל עדיין חסר 4.5 מיליון שאני צריך לבוא אתם בדברים ולראות מה אני עושה.

משה גפני: כאשר היה הדיון על מבקר המדינה, על העודפים שהוא אמור לתת, גם שם ביקשתי לגבי ארגוני הנוער.

משה גפני: דרך אגב, היה כתוב בעיתון דבר לא נכון לגבי הוועדה בנושא מבקר המדינה.

משה גפני: אנחנו קיבלנו את תקציב מבקר המדינה – הם צריכים להחזיר למדינה 47 מיליון – חלק מהכסף הזה הלך לילדים האלרגניים.

אורית פרקש הכהן: אבל זה עודפים של שנה שעברה.

משה גפני: זה שהוא כתב שאנחנו סתם חותמת גומי – זה פשוט לא נכון.

עודד פורר: אנחנו לא חותמת גומי כאן.

משה גפני: אני לא זוכר מקרה שלקחנו כסף מבקשה של תקציב, שהעברנו את זה למשהו מוגדר שהוועדה ביקשה.

משה גפני: ביקשתי גם להעביר מהכסף הזה לארגוני הנוער אבל אמרו לי באגף התקציבים שהם סגורים עם העניין הזה ולכן הם יכולים להביא כסף רק למה שסיכמו אתי, אי אפשר להביא כסף למה שעדיין לא סיכמו.

משה גפני: אני ממשיך לדבר אתם, אני מקווה שאצליח.

משה גפני: אני מבקש שגם אתם תפעילו לחץ.

תמר זנדברג: מה הסיכום לגבי ארגוני הנוער?

משה גפני: יש בהעברות, אם נביא אותן, תוספת של משרד החינוך של 5 מיליון שקלים – שזה מביא את זה כמעט למה שהיה בפעם הקודמת – חסר 4.5 מיליון.

עודד פורר: יש כוונה להביא אותן בימים הקרובים, את כל ההעברות?

משה גפני: מה שאני אחליט, אני עוד לא יודע.

שגית אפיק: התהליך עכשיו הוא שמזכיר הממשלה צריך לפנות בבקשה.

עודד פורר: עוד לא פנו, הבנתי.

משה גפני: זה יהיה נורא ואיום.

משה גפני: אני לא אחכה לזה, שלא תהיה טעות.

שגית אפיק: ואחרי זה ועדת הסכמות ארבעה ימים.

תמר זנדברג: אבל איפה זה עומד כרגע?

תמר זנדברג: מבחינת הוועדה אין בקשה כזאת?

שגית אפיק: אין בקשה ממזכיר הממשלה.

משה גפני: כרגע המצב הוא שיש אצלנו ערימת העברות וערימת עודפים.

משה גפני: אני כרגע לא נוגע בזה בגלל שכל העניין הזה מתחיל להימאס עלי, כאילו עושים לי טובה.

משה גפני: עבדתי כל הזמן והעברתי עשרות מיליארדים לדברים שהם חיוניים.

משה גפני: אני מתלבט ביני לבין עצמי.

משה גפני: עכשיו, כשגם התקבלה ההחלטה שנחכה למזכיר הממשלה – יש לנו רק 10 ימים על 100 העברות ועודפים – עד שהוא יבין על מה הוא צריך לבקש, ואז לפי הנוהל הרגיל הלשכה המשפטית צריכה לתת - - -

עודד פורר: אל תדאג, זה יגיע ביום העשירי.

שגית אפיק: לא לגבי כולם גם יש לנו השלמת חוסרים.

משה גפני: השלמת חוסרים זה בימים רגילים גם כן, אני מדבר על כך שאין השלמת חוסרים ועל חלק מההעברות.

משה גפני: זה מקשה עלינו באופן שהוא בלתי מתקבל על הדעת.

משה גפני: זה נראה כאילו אנחנו חיים על המאדים.

תמר זנדברג: כלומר, זה נמצא ב-chunk העברות שהוא pending, מחכה לזה שמזכיר הממשלה יבקש להביא את זה בפני הוועדה, כולל התוספת של 5.5 המיליון?

משה גפני: זה בהעברה, כן.

תמר זנדברג: זה כבר קיים בהעברה, זה מחכה שמזכיר הממשלה יפנה לוועדה ויבקש לכלול את זה בהעברות שהוועדה דנה ומאשרת?

משה גפני: לא לכלול, הוא צריך לבקש.

משה גפני: העברה ראשונה הוא עוד לא ביקש.

תמר זנדברג: כן.

תמר זנדברג: מן הסתם אם הוא יבקש הוא לא יבקש על העברה אחת, הוא יבקש על איזושהי חבילה וזה צריך להיות בתוכה.

משה גפני: תתפלאי לשמוע, מה שהיה בפגרה הקודמת – חבל על הזמן.

משה גפני: הוא היה מבקש על דבר אחד ואני הייתי צריך לעמוד ולהתחנן, כאילו עושים לי טובה שמעבירים כסף לביטוח הלאומי.

משה גפני: פשוט לא להאמין.

משה גפני: כאילו מדינת חלם ואני החלמאי הגדול.

עודד פורר: יש לי עוד בקשה אם אתה כבר מתחנן בפני הממשלה.

עודד פורר: כשאישרנו את חוק הבחירות לכנסת בשבוע שעבר אישרנו בו סעיף שיחריג את הנושא של העובדים הזרים לסיעוד כדי שלא ישלמו להם 200% שכר באותו יום, מה שנופל בסוף על הקשישים והנכים.

עודד פורר: הנוסח בחוק קבע ששר העבודה והרווחה יביא תוך 30 יום הוראות לביצוע שוועדת הכספים תאשר אותן.

עודד פורר: מאחר ושר העבודה והרווחה הוא במקרה גם ראש הממשלה, וגם כרגע יש לו בחירות מקדימות ועוד שניים-שלושה דברים על הראש, אני אבקש ממך אם תוכל לפנות ולראות שבאמת הם יביאו תוך 30 יום את ההוראות האלה, אפילו למנכ"ל המשרד.

משה גפני: ביקשתי מהיועצת המשפטית שתוציא על כך מכתב מכיוון שאני הולך לחתום על מכתב על הנושא שהעלה חבר הכנסת טיבי לגבי חוק קמיניץ.

עודד פורר: זה עניין אחר.

משה גפני: לא אמרתי שזה אותו עניין.

משה גפני: לגבי הנושא של אחמד טיבי, אנחנו אמורים להוציא מכתב כדי להתחיל להניע את הנושא.

משה גפני: אני גאה שתרמתי תרומה קטנה לפתרון הבעיה ואני לא מתכוון להניח לזה.

אחמד טיבי: עוד מעט יש לי הצעה לסדר.

משה גפני: לגבי מה שאתה מעלה, ח"כ פורר, אני אבקש לפנות לשר העבודה והרווחה, במקרה הזה הוא ראש הממשלה - - -

עודד פורר: אני מניח שאם יתזכרו את מנכ"ל המשרד - - -

משה גפני: בדיוק, כדי שזה יבוא לאישור בוועדת הכספים.

משה גפני: חבר הכנסת אחמד טיבי, בבקשה.

אחמד טיבי: אני מעלה הצעה לסדר.

אחמד טיבי: לפני כמה ימים הגשתי הסתייגות לחוק פיזור הכנסת לגבי חוק קמיניץ, ביטול ולחילופי חילופין הקפאה.

אחמד טיבי: הסיעות השונות לא הסכימו לעקרון הביטול והייתה הצעת פשרה להקפאה.

אחמד טיבי: גם הליכוד הסכים להקפאה, גם כחול לבן הסכימו להקפאה, גם אתם הסכמתם להקפאה, גם מרצ הסכימו להפקעה, גם העבודה הסכימה להקפאה וגם ישראל ביתנו הסכימו להקפאה.

אחמד טיבי: אחר כך עודד חזר בו כי הוא לא רצה שההישג יהיה שלי, של הרשימה המשותפת.

תמר זנדברג: וביבי רצה?

אחמד טיבי: מיקי אמר: אנחנו תומכים בהקפאה.

אחמד טיבי: היות והייתה חוות דעת משפטית שאי אפשר לעשות את זה בחוק הבחירות, אתה התערבת, אדוני היושב-ראש, והוחלט: או להקים ועדה מיוחדת או להעביר את זה לוועדת הכספים לדיון בכיוון הקפאה.

אחמד טיבי: אני הסכמתי שזה יהיה בוועדת הכספים.

אחמד טיבי: אני דורש, אדוני היושב-ראש, שהנושא יתחיל מייד ויסתיים לפני הבחירות.

אחמד טיבי: זה חשוב מאוד גם ליישובים הערביים, גם ליישובים הדרוזים, גם למושבניקים.

אחמד טיבי: זו הסיבה שהייתה הסכמה כללית.

אחמד טיבי: אני שמעתי אפילו חרדים שמתנגדים לחוק קמיניץ.

אחמד טיבי: הוא חוק נורא, הורס משפחות.

אחמד טיבי: לכן אבקש לשמוע את תשובתך.

אחמד טיבי: גם הציבור רוצה לשמוע את תשובתך, אני מוצף בשאלות מה יקרה.

משה גפני: חבר הכנסת טיבי, א', אני רוצה להגיד לך שאני התערבתי בזה כשראיתי שלא מגיעים לפתרון.

משה גפני: היו שם כמה דברים, זה לא היה הדבר היחיד אבל זה היה דבר מאוד מרכזי.

משה גפני: אני רואה בסופו של דבר בהחלטה הישג גדול שלך.

משה גפני: הישג גדול מכיוון שלכאורה, מהיכרותי את המערכת כאן – ואני מכיר אותה הרבה שנים – פתאום מחזירים חוק קיים, כשאושרו תקנות והכול, כי כל המפלגות מודות שזה לא טוב.

משה גפני: צריך לדעת איך עושים את זה וצריך להיזהר מאוד לעשות את זה מבחינה משפטית בצורה נורמלית.

משה גפני: אני מאוד לא אהבתי את העובדה שהיועץ המשפטי של הכנסת הביע דעה אחרת.

משה גפני: לכן היינו צריכים למצוא פתרון – זה גם לטובתך, שאתה חפץ בטובת העניין – כי צריך שהיועץ המשפטי יהיה בעניין.

משה גפני: זה חוק שעבר כבר ותקנות שאושרו כבר בכנסת – אני לא יודע למה זה קרה אבל זה קרה – אז היה סיכום שאני אפנה כיושב-ראש ועדת הכספים, עוד לפני שאנחנו מחליטים באיזו ועדה זה יהיה כי בינתיים זה כאן, לשני השרים, שר המשפטים ושר האוצר, לבקש להתחיל דיון כדי לשנות את המצב.

משה גפני: החוק הזה לא טוב לדעת כולם.

משה גפני: כמה הוא לא טוב וכמה צריך לשנות – בזה נצטרך לדון, אבל כדי להתחיל את הדיון אנחנו צריכים לפנות לשרים.

אחמד טיבי: אדוני, העיקרון שהוסכם הוא הקפאה.

אנטאנס שחאדה: צריך להקפיא קודם.

אנטאנס שחאדה: לפעמים הדרישות שלנו צודקות.

משה גפני: כן, על המגמה הסכימו כולם אבל זה צריך להתחיל בדיון שהשר מבקש.

אורית פרקש הכהן: זה לא פחות חשוב מנושא הקרן של הגז.

אורית פרקש הכהן: זו אותה חשיבות.

אורית פרקש הכהן: אם ועדת הכספים יכולה לדון בקמיניץ - - -

אחמד טיבי: תאמין לי, אלה האנשים שאני צריך לשתף אתם פעולה בכנסת, כחול לבן.

אחמד טיבי: הוא מדבר על עניין של חיים ומוות, את אומרת לי קרן עושר?

אחמד טיבי: חיים ומוות.

אחמד טיבי: משפחות נהרגות.

אחמד טיבי: הוא עוד לא השלים את מה שהוא רוצה להגיד ליועצת המשפטית ואת נכנסת לי עם קרן העושר.

אחמד טיבי: אחרי שנסיים את הנושא שלי נדון בשלך.

משה גפני: על כל פנים, זה אצלי.

אחמד טיבי: זה אצלך, אני הסכמתי שזה יהיה אצלך.

אחמד טיבי: הרשימה המשותפת מסכימה שזה יהיה בוועדת כספים.

משה גפני: השאלה גם איזה ייעוץ משפטי אנחנו מקבלים בשביל זה.

משה גפני: זה שייך בעצם לוועדה אחרת והיא לא קיימת.

משה גפני: אני מתחיל את התהליך.

משה גפני: סיכמנו שמתחילים את התהליך.

משה גפני: התחלת התהליך היא לבקש מאחד השרים האלה לבקש את הדיון הזה.

משה גפני: ברגע שהוא יבקש את הדיון הזה אני אדבר אתך, אתה המציע, ונראה איך אנחנו עושים את זה.

משה גפני: התהליך הוא לכיוון הקפאה.

משה גפני: זה התהליך.

משה גפני: על כך דיברו כל המפלגות, ביקשו שנקיים את הדיון.

משה גפני: לא נלך נגד היועץ המשפטי, אחרת ישימו לנו רגליים והנושא לא יתקדם.

משה גפני: אני הולך עם היועץ המשפטי.

משה גפני: היועצת המשפטית של הוועדה תפנה לשרים ותבקש, היות וכולם ביקשו את הדיון, להתחיל את הדיון.

משה גפני: ברגע שנקבל תשובה חיובית נראה איך אנחנו מתקדמים בכיוון של ההקפאה.

אחמד טיבי: חשוב לי לוח הזמנים.

משה גפני: זה לא בידיים שלי.

משה גפני: זה לא שאני יכול להתחיל דיון.

משה גפני: אני צריך את ההסכמה של אחד השרים האלה לקיים את הדיון, אחרת לא יהיה לנו שום דבר מזה.

אחמד טיבי: אני בטוח שגם שגית וגם אתה תעשו את זה מהר.

אנטאנס שחאדה: נפעל מול השרים גם כן.

אנטאנס שחאדה: נפעל מול שר האוצר והמשפטים בעניין, נלחץ שם.

אחמד טיבי: גם אנחנו נפעל מול השרים.

משה גפני: בטח.

אחמד טיבי: תודה רבה, אדוני היושב-ראש.

משה גפני: על לא דבר.

משה גפני: אורית, זה לא קשור למה שאת העלית, זה משהו אחר לחלוטין.

אחמד טיבי: בואו נבדוק מה הקשר בין קמיניץ לקרן העושר, אדוני.

אורית פרקש הכהן: רציתי להגיד ששניהם נושאים משמעותיים ואם אפשר לדון בוועדת כספים זמנית צריך ואפשר בשניהם.

אחמד טיבי: יכול להיות שאורית לא שמה לב שהייתה הצבעה.

אורית פרקש הכהן: אחמד, בוא לא נעשה תחרות על נושאים.

אורית פרקש הכהן: לא עושים תחרות איזה נושא יותר חשוב.

אחמד טיבי: הנושא הזה הוצבע בוועדה.

אורית פרקש הכהן: אני יודעת, הייתי בדיון.

משה גפני: אנחנו מתחילים את הסעיף הראשון בסדר-היום: אישור מוסדות ציבור לעניין סעיף 46 לפקודת מס הכנסה ואישור מוסדות ציבור לעניין סעיף 61 לחוק מיסוי מקרקעין.

משה גפני: אני רק מבקש לומר משפט אחד לחברים.

משה גפני: בוועדת זמניות בעבר לא הבאנו את סעיף 46 בגלל שקיווינו, וזה היה התהליך, שמהר מאוד תהיה ועדה קבועה והיא תדון בדברים האלה שעומדים על סדר-היום ועדיין לא אושרו.

משה גפני: היות והתהליך התמשך ואנחנו מתקרבים לסוף שנת התקציב, אנחנו מסיימים את 2019, והולך להיגרם פה נזק – מיקי, אתה העלית את העניין הזה – לכמה מאות בקשות בגלל שעדיין אין לנו ועדה קבועה, ביקשתי להביא את זה וארז הביא את הרשימות.

משה גפני: יש שתי עמותות שדיברנו עליהן שאני מבקש להוציא אותן.

משה גפני: ארז, גם אתה העלית את הבעיה בעניינן.

משה גפני: אני מבקש שזה ידון בוועדה הקבועה, לא בוועדה הזמנית.

משה גפני: כך גם התחייבנו לבית המשפט, שעד מרץ ניתן תגובה.

משה גפני: בעזרת-השם עד מרץ ניתן תגובה, אנחנו נקיים דיון עקרוני לגבי העניין.

לירון נעים: לירון נעים, משרד המשפטים.

לירון נעים: האם אדוני ירשה לי להתייחס להצעה להוציא את שתי העמותות האלה מהרשימות?

עודד פורר: איזה עמותות?

שגית אפיק: עמותות שנמצאות כרגע בהליך עתירה לבג"ץ.

שגית אפיק: עמותה אחת ברשימה הראשונה שלפניכם, "יחד רמת השרון", היא מספר 67 ברשימה הראשונה, וב-61 עמותת "המצפה לישראל", מס' 2.

שגית אפיק: מדובר בשתי עמותות שבזמנו, כשהתנהל דיון לגביהן, העיר גם נציג רשות המסים, מר ארז אורעד, לוועדה שייתכן שמתעורר לגביהן הקריטריון של שנויות במחלוקת ציבורית.

שגית אפיק: הוועדה החליטה לעכב אותן עד לבירור ולקביעת נוהל איך מתייחסים לעמותות כאלה.

שגית אפיק: בינתיים שתי העמותות הגישו עתירה לבג"ץ.

שגית אפיק: במהלך התהליך של העתירה לבג"ץ החליטה רשות המסים לאשר אותן, אחת מהן עם תנאים מסוימים, השנייה ללא תנאים, ולהביא אותן ברשימות לפנינו.

שגית אפיק: בג"ץ נתן לוחות זמנים לפיהם על רשות המסים לעשות את התהליך אצלה ולוחות זמנים לגביהם על הוועדה לקיים את הדיונים שלה.

שגית אפיק: בינתיים התפזרה הכנסת והתפזרה שוב מאז, אבל בין לבין בית המשפט קיבל את העמדה שלנו שמדובר בוועדה זמנית ואנחנו לא יכולים לקיים את הדיון לא על הנוהל, לא על הקריטריונים ולא על השאלה איך הוועדה מתייחסת לעמותות כאלה שעלתה לגביהן רגישות ציבורית ופוליטית.

עודד פורר: לעמותות אחרות אבל לא עצרנו, אמנסטי ורופאים לזכויות אדם.

משה גפני: לא ועדה זמנית.

משה גפני: אמנסטי היה בוועדה זמנית?

עודד פורר: כשניהלנו על זה את הדיון בזמנו.

משה גפני: לא השלמנו אותו.

משה גפני: אתה צודק.

עודד פורר: אישרו להם.

משה גפני: בסדר, תמיד אישרנו.

משה גפני: מתי לא אישרנו?

שגית אפיק: אמנסטי היה חידוש לדעתי.

שגית אפיק: נדמה לי שזה היה סיפור קצת אחר.

משה גפני: הוא טען לא לתת לאמנסטי, היה ויכוח על זה.

שגית אפיק: אבל זה לא היה אצלנו, זה היה חידוש אצל שר האוצר.

שגית אפיק: זה לא הגיע אלינו.

עודד פורר: בטח שכן.

עודד פורר: כמו פה.

משה גפני: אמנסטי הגיע, אנחנו אישרנו.

משה גפני: זה נכון שזה היה אצל שר האוצר.

שגית אפיק: זה היה חידוש.

משה גפני: אמנסטי אנחנו אישרנו פה.

משה גפני: הוא באמת התנגד לאמנסטי.

עודד פורר: אה, את אומרת שזו לא הייתה הפעם הראשונה שקבעו אותם כמוסד ציבור?

עודד פורר: כל העמותות פה זו פעם ראשונה שקובעים אותם כמוסד ציבור?

שגית אפיק: לא, לא.

שגית אפיק: אני מדברת עכשיו רק על שתי העמותות שאנחנו נמצאים אתם בהליך משפטי בבית המשפט העליון.

ארז אורעד: כבוד היושב-ראש, רק לעשות סדר לטובת חבר הכנסת עודד.

ארז אורעד: העמותות מועברות לראשונה לוועדת הכספים.

ארז אורעד: כל העמותות שבפניכם מובאות לראשונה, מאושרות לראשונה.

ארז אורעד: לאחר שלוש שנים או שנה – תלוי בסוג האישור שיש להן ברשם העמותות – הן מחודשות בלי צורך להגיע לוועדת הכספים.

ארז אורעד: זה גם נוסח המכתב שמופיע בפניכם.

ארז אורעד: לראשונה, העמותות שמבקשות בקשה חדשה לסעיף 46 לפי פקודת מס הכנסה או סעיף 61 לפי חוק מיסוי מקרקעין מגיעות וחייבות לעבור את כל תהליך של סעיף 46, כולל אישור ועדת הכספים של הכנסת.

ארז אורעד: האישור ניתן לשנה או לשלוש שנים.

ארז אורעד: בפעם השנייה, בחידושים – הרי זה לא יעלה על הדעת שאלפי עמותות תגענה לכאן עוד פעם ועוד פעם, אחרת כל הדיונים שלכם יהיו רק על עמותות – הוא מחודש במסגרת שר האוצר, במסגרת רשות המסים, ללא צורך הגעה לוועדת הכספים.

ארז אורעד: זה גם כתוב במכתב, תסתכלו על הנוסח.

עודד פורר: אז למה אמנסטי ורופאים לזכויות אדם הגיעו לכאן, כי זה היה לראשונה?

ארז אורעד: תסתכלו על הנוסח: "תוקף האישורים שברשימה הוא מיום אישורה של ועדת הכספים ועד לתום שנתיים משנת המס בה ניתנו.

ארז אורעד: .. והם יוארכו בכל פעם לשלוש שנים נוספות".

עודד פורר: אז אמנסטי ורופאים לזכויות אדם שהגיעו לכאן, הגיעו לכאן לראשונה?

ארז אורעד: אמנסטי אז, כשהיית בדיון, הגיעו לראשונה.

עודד פורר: זאת אומרת שמרגע שאישרנו אותם אין לוועדת הכספים שום יכולת לעצור את התהליך הזה?

תמר זנדברג: מה הם המצבים שבהם זה חוזר לוועדת הכספים?

תמר זנדברג: יש כאלה?

ארז אורעד: אם אישור לא חודש מעל שלוש שנים.

ארז אורעד: אם הוא מגיש עוד פעם אנחנו רואים את זה ברשות המסים כבקשה חדשה ואז הוא נאלץ להגיע לכאן.

עודד פורר: אם יש מחלוקת ציבורית סביב ארגון מסוים שהיה אז - - -

משה גפני: אני רוצה לקיים את הדיון הזה בוועדה קבועה.

משה גפני: דיברנו על זה אז, לקיים את הדיון.

שגית אפיק: התחלנו לעבוד על נוהל ועל קריטריונים אבל זה נעצר בגלל היציאה לבחירות.

תמר זנדברג: מה זאת אומרת?

תמר זנדברג: יש נוהל וקריטריונים.

שגית אפיק: לא.

משה גפני: לא, אין נוהל.

תמר זנדברג: נוהל של הוועדה?

משה גפני: כן.

אנטאנס שחאדה: זכויות אדם עוצרים ומאחזים מאשרים.

תמר זנדברג: לא רק מאחזים – מאחזים, ישיבות, מוסדות.

תמר זנדברג: אני קוראת את הרשימה, פעם ראשונה שאני פה בדיון הזה – טירוף.

אנטאנס שחאדה: כל מה שתורם להתנחלויות ולהעמקת הסכסוך – מאשרים.

תמר זנדברג: לכל בית כנסת יש עמותה, לכל התנחלות יש עמותה.

מיכאל מלכיאלי: את מוזמנת גם לפתוח עמותה.

מיכאל מלכיאלי: אף אחד לא יפריע לך.

מיכאל מלכיאלי: תפתחי בית כנסת קודם כל, תהיה לך עמותה.

תמר זנדברג: אני פותחת עמותות, אתם פוסלים אותן.

ינון אזולאי: כל ארגון שלום, שאת חושבת שהוא מביא שלום, יש לך עמותה; כל ארגון טרור נגד ישראל יש לו עמותה.

קריאות: - - -

תמר זנדברג: אותנו פוסלים אז זה נעצר.

תמר זנדברג: כמה עמותות יש פה?

מיקי לוי: אין הגבלה בחוק, מה לעשות?

תמר זנדברג: מאות?

תמר זנדברג: עשרות?

משה גפני: תמר, עם כל הכבוד, את לא צריכה לצעוק את מה שאמרת עכשיו, את יכולה להגיד את זה גם בשקט.

משה גפני: אני רק רוצה שתדעי, אנחנו מדברים על זה כל הזמן, אני לא זוכר מקרה שלא אישרתי כאן בוועדה - - -

תמר זנדברג: הטענה שלי היא לא אליך.

משה גפני: אני לא מכיר דבר כזה.

משה גפני: מי מגיע לפה?

משה גפני: מי הולך לארז אורעד ומי ומגיע לפה עם האישור הזה?

משה גפני: כאלה שלא מתוקצבים.

משה גפני: למה יש הרבה בתי כנסת?

משה גפני: בגלל שהמדינה לא מתקצבת אותם.

משה גפני: הם אוספים כסף מהמתפללים והם באים לפה כדי לקבל פטור על תרומה.

תמר זנדברג: אין לי שום בעיה עם זה.

תמר זנדברג: גם זכויות אדם המדינה לא מתקצבת.

ארז אורעד: יש פה עמותות של זכויות אדם גם.

תמר זנדברג: איפה?

תמר זנדברג: תראה לי.

תמר זנדברג: אחת לא ראיתי.

ינון אזולאי: שיגישו גם, מה הבעיה?

ינון אזולאי: שיגישו.

ינון אזולאי: למה הם לא הגישו?

ינון אזולאי: היא עכשיו נמצאת בקמפיין, היא רוצה להראות שהיא נגד הדת, נגד המסורת, זה בסדר.

תמר זנדברג: איפה?

תמר זנדברג: תראה לי.

תמר זנדברג: איפה יש כאן עמותות של זכויות אדם.

משה גפני: תודה רבה.

משה גפני: בבקשה, משרד המשפטים.

לירון נעים: בחנו את השאלה האם אפשר בתקופת ועדת הכספים הזמנית, תקופת בחירות, לדון בעניינן של שתי העמותות האלה והגענו למסקנה שאין שום מניעה לדון בהן ושאם נוציא אותן מהרשימה אנחנו עלולים להביא לכדי תוצאה מפלה.

עודד פורר: זו התשובה שלכם לבג"ץ גם?

לירון נעים: אני מיד אתייחס לזה.

לירון נעים: אני רק אגיד שיש כמה מבחנים שבדקנו.

לירון נעים: קודם כל, עניינן של שתי העמותות האלה לא עולה לראשונה, לא מדובר בהחלטה תקדימית.

לירון נעים: יש החלטה של רשות המסים בעניינן.

לירון נעים: הן נכללו ברשימות - - -

משה גפני: אני אאפשר לך לדבר כמה שתרצי, אני רק רוצה שתדעי ותשימי את זה בקונטקסט הזה: הנושא הזה לא עולה לראשונה, הוא נושא שהיה, אנחנו נמצאים עכשיו בתקופת בחירות, התקופה הכי רגישה שיכולה להיות, את יודעת את זה.

משה גפני: מה שאני מבקש, כמו שאנחנו עושים פה הרבה פעמים עם כל מיני עמותות שמגיעות והחברים מאשרים – או בגלל שהייתה על זה כתבה בעיתון, או בגלל שחששו שליושב-הראש הייתה בעיה, לא משנה – הוא להוציא את זה מהרשימה.

משה גפני: ההוצאה מהרשימה איננה קביעת עמדה.

משה גפני: לכן, במציאות הזאת, שעמדנו לפני עשיית הנוהל, היות ואנחנו בתקופת בחירות, בתקופה רגישה, אנחנו מבקשים להעביר את זה לוועדה הקבועה.

לירון נעים: אז בקונטקסט הזה אני אגיד, אדוני, ואתה ודאי זוכר, שהקריטריון של עמותה ששנויה במחלוקת הוא קריטריון שאנחנו חשבנו שלא יכול להיכלל בנוהל כיוון שהוא קריטריון שמזמין שיקולים שרירותיים, פוליטיים, שעלולים להביא לכדי אפליה.

לירון נעים: לכן בעינינו העובדה שעמותה שנויה במחלוקת היא לא סיבה לא לאשר אותה.

לירון נעים: ברגע שהוצאנו מהדלת את הקריטריון הזה ואנחנו מכניסים אותו עכשיו חזרה פנימה מהחלון דרך דיני הבחירות ואומרים שדיני הבחירות הם אלה שמאפשרים לנו לדון האם עמותה שנויה במחלוקת, זה עלול להביא לתוצאה שלא רצינו להגיע אליה.

שגית אפיק: זו לא הסיבה, לירון, שאנחנו מבקשים להביא את זה לוועדה קבועה.

שגית אפיק: התחלנו בכנסת הקודמת, והזמנו גם את משרד המשפטים להיות שותף לדיונים האלה, לעשות כאן נוהל.

שגית אפיק: לכם יש את החוזר שלכם, שברבות השנים החלטתם להוריד ממנו קריטריונים, להוסיף לו קריטריונים, כרגע הקריטריון של שיקול ציבורי לא נמצא בו.

שגית אפיק: יחד עם זאת, הבנו מכם שגם אתם מבינים שלוועדה הזאת יש קריטריונים ושיקול דעת שיכול להיות קצת אחר, גם משל רשות המסים וגם משל משרד המשפטים, וכל עוד נדרש אישור הוועדה הזאת בסעיף 46 לפי פקודת מס הכנסה, לפי החוק, אז הוועדה הזאת רשאית להחליט איזה קריטריונים, איזה שיקול דעת שוויוני, ענייני, היא מפעילה.

שגית אפיק: בשביל העניין הזה התחלנו בכנסת הקודמת – זו כבר לא הקודמת, זו הקודמת-הקודמת – בדיונים כדי לעשות נוהל.

שגית אפיק: היו פה שניים או אולי אפילו שלושה דיונים אבל לא מיצינו את הדיון, גם לא מולכם, דרך אגב, וגם לא בתוך הוועדה עצמה.

שגית אפיק: אנחנו סבורים שכדי לקיים את הדיון ביחס לעמותות האלה – וכמו שאמר ארז, מרגע שנותנת הוועדה כאן אישור זה יוצא מהידיים שלה – אנחנו רוצים לעשות את הדיון הזה באופן מקדמי.

שגית אפיק: התלבטנו מאוד אם להביא את הרשימות בפני הוועדה ותקופה ארוכה לא הובאו לכאן רשימות, גם בגלל תקופת בחירות וגם בגלל שמדובר בוועדה זמנית ואנחנו משתדלים מאוד לא להביא לכאן דברים שאנחנו חושבים שעלולים לעורר שאלות של מחלוקת ציבורית, פוליטית ואחרת, אבל הצטברה כמות מאוד גדולה של עמותות שלא קיבלו אישור והן עלולות לאבד את שנת 2019.

שגית אפיק: הסיבה שהחלטנו להביא לכאן את הרשימות ברגע האחרון, כמו שאת רואה, וגם אחרי התפזרות נוספת של הכנסת ה-22, היא בדיוק זאת, כדי שהעמותות האלה לא יאבדו את העניין.

שגית אפיק: אנחנו לא יודעים איזה קריטריון נפעיל ביחס לשתי העמותות האלה.

שגית אפיק: אנחנו לא אומרים את זה מראש.

שגית אפיק: לא אומר כאן היושב-ראש מראש שהוא חושב שבוודאות העמותות האלה עונות על קריטריון כזה או אחר ולכן צריך להוציא אותן, ואין כאן שיקול של אפליה, כמו שניסית לומר.

שגית אפיק: השיקול היחיד שלנו לקיים את הדיון בוועדה קבועה – ואני חושבת שסדרי הבית הזה, סדרי הוועדה הזאת, זה שיקול יותר של הוועדה וקצת פחות של משרד המשפטים – זה השיקול של לקיים כאן את הדיון על הנוהל וכיצד צריכה הוועדה לגדר את שיקול דעתה.

שגית אפיק: כל עוד הדיון הזה לא התקיים מבקש היושב-ראש להוציא את העמותות האלה מהרשימה.

שגית אפיק: אנחנו מבינים שאתם לא הסכמתם אצלכם - - -

לירון נעים: הסכמנו.

שגית אפיק: לא, לא הסכמתם להוציא אותן.

שגית אפיק: יכולתם הרי להוציא אותן מהרשימה כבר בעקבות החלטת בית משפט כי הרי בית המשפט קבע שהדיון יהיה בוועדה קבועה.

שגית אפיק: אז זה בסדר כשאתם נותנים את הייעוץ אצלכם, בתוך הבית - - -

לירון נעים: אני מבקשת להתייחס.

משה גפני: נדמה לי שאת לא מקשיבה לה.

משה גפני: את כל הזמן מנידה את הראש לשלילה.

לירון נעים: הקשבתי לכל מילה ואני גם יכולה לחזור על כל הטיעונים.

משה גפני: היה נראה לי אז, אני מתנצל.

שגית אפיק: זה בסדר שאתם לא הוצאתם אותן כי זו עמדתכם אבל אני חושבת שלוועדה כן יש החלטה פרוצדורלית שהיא יכולה לקבל בנסיבות המקרה הזה, בייחוד כשמדובר בעמותות שלא קיבלו אישור בעבר ולכן אפשר יהיה שתחילת האישור שלהן תהיה בשנת 2020.

משה גפני: אנחנו לא יודעים מי יהיו החברים בוועדה הקבועה.

משה גפני: הרי צריך לנהל את הדיון הזה והחלטה עם החברים הקיימים, כמו שעשינו גם עם העברות.

משה גפני: קבענו נוהל וזה נעשה יחד עם החברים בוועדה.

משה גפני: לא עשינו את זה על דעת עצמנו, היועצת המשפטית או אני.

משה גפני: זה הובא לדיון ולהחלטה בוועדה.

משה גפני: אנחנו לא יודעים מי יהיה בוועדה הקבועה.

משה גפני: זה נושא, אגב, שיצבור הרבה תאוצה מכיוון שיש רבים שיעלו על העניין הזה, גם לגבי עמותות אחרות, ואני מאוד חושש מזה.

משה גפני: עד היום – ואני הרבה שנים נמצא כאן בוועדה – אישרתי את כל מה שהגיע לפה מכיוון שאני חושב שסעיף 46 הוא סעיף שהמדינה אמנם משתתפת בו בסופו של דבר בכסף אבל היא לא נותנת כסף, היא מאפשרת לאנשים לתרום.

משה גפני: לכן יש עמותות רבות שהגיעו לכאן ואושרו, שלא הייתי מאשר אותן בפרוצדורה רגילה אבל אני מאשר את העיקרון.

משה גפני: כדי לאשר את העיקרון במקרה הזה אמרנו את מה שאמרה היועצת המשפטית: צריך לקיים את הדיון הזה, שהחל כבר ואנחנו לא יכולים להמשיך אותו בגלל שאנחנו בוועדה זמנית, וגם בית המשפט מאפשר לנו את זה.

אורית פרקש הכהן: אני רוצה להקשיב להתייחסות שלה, בבקשה.

לירון נעים: קודם כל, אני מסכימה לחלוטין עם שני דברים שאמרה היועצת המשפטית.

אורית פרקש הכהן: את נציגת רשות המסים?

משה גפני: לא, נציגת משרד המשפטים, זה שאנחנו לא מעבירים לו העברה.

אורית פרקש הכהן: אתה לא מעביר להם.

משה גפני: אני לא?

משה גפני: כולנו, הרי סיכמנו ביחד.

ינון אזולאי: אנחנו כולנו.

ינון אזולאי: מלבד אורית כולם לא רוצים להעביר.

אורית פרקש הכהן: אני לא הייתי חלק מהסיכום הזה.

אורית פרקש הכהן: כן, תמשיכי.

לירון נעים: אני כמובן מסכימה לחלוטין עם שני דברים שאמרה היועצת המשפטית לוועדה.

לירון נעים: קודם כל, לוועדה הזו בהחלט יש שיקול דעת בעניין סעיף 46 וגם הוועדה היא זו שתחליט על סדרי עבודתה, מה יעלה בפניה ומה לא.

לירון נעים: אבל משעה שהוחלט להוציא שתי עמותות שנכללו ברשימות שלנו ביקשתי להתייחס.

לירון נעים: לגבי השאלה מתי הן ידונו, נדמה לי שאנחנו קוראים קצת אחרת את החלטת בית המשפט - - -

עודד פורר: אבל הוועדה כבר הוציאה אותן ואתם החזרתם אותן.

משה גפני: לא, לא.

משה גפני: אנחנו מבקשים עכשיו להעביר את זה לוועדה קבועה.

שגית אפיק: עכשיו הן נמצאות ברשימה.

שגית אפיק: היה הליך בבית המשפט, בעקבות ההליך רשות המסים בדקה אותן שוב ואישרה אותן מחדש, לגבי אחת העמותות בתנאים מסוימים ולגבי עמותה אחרת ללא.

עודד פורר: בגלל שהן בעבר היו במחלוקת והוציאו אותן כשהייתה ועדה קבועה אנחנו אומרים שאנחנו רוצים שוועדה קבועה תדון בכך.

שגית אפיק: אנחנו נמצאים גם בהליך בית משפט.

שגית אפיק: אנחנו בתוך הליך משפטי.

משה גפני: היינו בתהליך, פשוט לא השלמנו אותו.

אורית פרקש הכהן: אבל בג"ץ, שגית, לא עוצר ביצוע של החלטות מינהליות.

שגית אפיק: להפך.

שגית אפיק: בג"ץ לא עצר.

שגית אפיק: להפך.

שגית אפיק: אמרנו הפוך.

משה גפני: אנחנו אמורים לדווח לו במרס.

משה גפני: במרס אני מקווה שכבר תהיה ועדה קבועה.

לירון נעים: אני רק אומר לגבי העיתוי שבו העמותות האלה כן ידונו – ממה שעולה מהדברים שאדוני אמר ושהיועצת המשפטית אמרה, העמותות לא ידונו בכנסת הבאה, הן ידונו אחרי שיגובש הנוהל של ועדת כספים לגבי שיקול הדעת שהיא מפעילה.

שגית אפיק: הוא יגובש עם מינויה של ועדה קבועה, לירון.

שגית אפיק: אנחנו גם בכנסת הזו התחלנו בערך בדיון השני או השלישי לעסוק בנוהל.

משה גפני: ידון מיד.

שגית אפיק: אנחנו עוסקים בנהלים גם של העברות תקציביות, גם של סעיף 46 ונהלים אחרים עם מינוי ועדה קבועה.

שגית אפיק: אנחנו עושים את זה מדי כנסת.

לירון נעים: הוועדה תחליט את אשר תחליט, אני רק אגיד שאנחנו בדקנו את שתי העמותות האלה בדיקה יסודית, מעמיקה וארוכה - - -

משה גפני: לא, אני לא נכנס לעניין.

משה גפני: זה קצת לא פייר כי אם את רוצה להגיד, יש לי גם מה להגיד על מה שבדקתם.

משה גפני: תעזבי את זה, אני לא בדיון.

משה גפני: תודה, אני מודה לך, דיברת יפה.

עודד פורר: העיכוב לא היה על פרוצדורה, מדובר על מחלוקת שהייתה פה בוועדה.

משה גפני: בבקשה, ארז, תציג את הבקשות.

ארז אורעד: קודם כל אני מתחיל בהתייחסות לחברת הכנסת תמר זנדברג.

ארז אורעד: הנושא שאמרת שהוא הזוי, הוא בחוק והוא ביטוי לפעילות של חברה אזרחית פעילה על כלל גווניה בצורה שהיא מלמטה למעלה.

תמר זנדברג: אתה מסביר לי מה זה עמותה?

תמר זנדברג: את זה אני יודעת.

ינון אזולאי: היא אמרה את זה רק בגלל שזה בחירות, היא לא מתכוונת לזה באמת.

ינון אזולאי: היא צריכה לקושש כמה קולות.

ארז אורעד: נותנים פה כסף, וכסף גדול, אמנם לא בתקציב ישיר, בתקציב עקיף, שהחזר המס ניתן לתורם.

ארז אורעד: עכשיו לעניינינו.

ארז אורעד: יש לנו פה שש רשימות שהצטברו אצלנו בגלל הבחירות וכל הפיזורים.

ארז אורעד: ארבע רשימות לסעיף 46 ושתי רשימות לפי סעיף 61 לחוק מיסוי מקרקעין.

ארז אורעד: אני אקריא את הרשימות ואת הסימוכין שלהן אחד לאחד לפרוטוקול על מנת שנדון בזה ונקבל את האישור בצורה פורמלית.

ארז אורעד: אני מתחיל ברשימה שמספרה 15-38-19.

ארז אורעד: זאת הרשימה הוותיקה ביותר.

ארז אורעד: ברשימה הזו יש 67 עמותות, כשהעמותה האחרונה היא זו שדיברנו עליה, "יחד רמת השרון", שוועדת הכספים החליטה לא לדון בה.

משה גפני: לא החליטה.

ארז אורעד: אוקיי, לא החליטה.

ארז אורעד: אז אני מבקש את אישורכם לרשימה הזו, 15-38-19, ונמשיך לרשימות הבאות.

מיקי לוי: לפרוטוקול, ברשימה הזו, 15-38-19: 4 – בית המדרש חניכי הישיבות נתיבות, חסר ניהול תקין.

מיקי לוי: אני יודע את התשובה, מכיר אותה – עוד שנה.

מיקי לוי: אני רוצה שזה יירשם בפרוטוקול כדי שאני אבדוק אותך עוד שנה.

מיקי לוי: אתה מכיר אותי.

ארז אורעד: בסדר.

ארז אורעד: אני מכיר אותך ואתה בודק, אכן אתה עושה כך.

אחמד טיבי: 5 – עמותת גבעת הראל, מה זה?

אחמד טיבי: תסביר לנו.

מיקי לוי: שילה.

תמר זנדברג: זה מאחז של שילה, זה לא שילה.

ארז אורעד: מיד אני אציין בדיוק מה.

אחמד טיבי: מה שתמר אומרת זה נכון.

תמר זנדברג: קודם החטיבה להתיישבות מקימה מאחז, אחרי זה המאחז מקים עמותה כדי לאסוף תרומות.

משה גפני: תמר, אי אפשר להתנהל ככה, הוא מדבר.

ארז אורעד: אני לא מוכן שייכנסו לדברים שלי.

משה גפני: קח בחשבון שאנחנו ערב בחירות.

משה גפני: מבקשים את סבלנותך בגלל שכל העמותות אושרו תמיד.

תמר זנדברג: גפני, סליחה, עם כל הכבוד, אני מייצגת גם את עצמי וגם מפלגה שמתנגדת לשיטת הקמת ההתנחלויות ותקצובן כל השנה ואתה יודע את זה, אז אל תטיח בי שיש בחירות וכו'.

משה גפני: זה מעלה את הדציבלים שבהם אנחנו מדברים.

תמר זנדברג: ממש לא, זה הדציבלים שלי.

משה גפני: תמיד הישיבות מהסוג הזה הן ישיבות שקטות.

ינון אזולאי: גם להקמת בתי כנסת היא התנגדה וגם לזה, זה בסדר.

אחמד טיבי: לא קיבלתי תשובה, אדוני היושב-ראש.

ארז אורעד: חבר הכנסת אחמד טיבי, שאלת ותקבל תשובה.

ארז אורעד: העמותה הזאת מקיימת מטרה ציבורית כהלכתה – הגברת קליטת עלייה.

ארז אורעד: זו מטרה מוכרת.

ארז אורעד: היא נמצאת ביישוב שקם על גבעת הראל.

ארז אורעד: היא גם הוקמה למטרת סעד.

ארז אורעד: היא הקימה בית כנסת בגבעת הראל.

אחמד טיבי: מה זה "יישוב על גבעת הראל"?

תמר זנדברג: זה מאחז.

ארז אורעד: אני לא בוחן את הדברים, איזה יישוב.

ארז אורעד: יש מטרה ציבורית והעמותה הזו - - -

תמר זנדברג: מה המטרה הציבורית?

ארז אורעד: המטרות הציבוריות מוגדרות: סעד, קליטת עלייה.

ארז אורעד: דרך אגב, דיברת על זכויות אדם בישראל, יש גם מטרה של זכויות אזרח בישראל, שהיא מטרה מוכרת.

ארז אורעד: יש עמותות שקיבלו, לדוגמה אמנסטי.

ארז אורעד: זאת התשובה.

ארז אורעד: מעבר לכך אני לא נכנס לענייניים של כן התנחלות, לא התנחלות, זה מושגים שאנחנו לא נדרשים אליהם.

מיקי לוי: אבל גבעת הראל זה בתוך תחומי הקו הירוק, מה יש לכם?

מיקי לוי: תעשו ווייז.

מיקי לוי: תסתכל, זה ליד גבעת זאב.

עודד פורר: וגבעת זאב לא - - - ?

מיקי לוי: גבעת זאב זה ירושלים, חברים, אתם יכולים להגיד מה שאתם רוצים.

אנטאנס שחאדה: תודה שעזרת לנו בזה, מיקי.

מיקי לוי: לפרוטוקול, סעיף 9 ב-15-38 – חסר ניהול תקין, עוד שנה אני בודק אותך.

ארז אורעד: מקובל.

מיקי לוי: סעיף 19 – סיראג' לקידום ההייטק בחברה הבדואית, זה בסדר אבל חסר ניהול תקין, עוד שנה אני בודק אותך; סעיף 35 – מרכז בחסד דבי עילאי, חסר ניהול תקין; סעיף 64 – חסר ניהול תקין; סעיף 67 אני משאיר לאדוני לקבל החלטה.

אחמד טיבי: לגבי סיראג', אדוני, הם שלחו ניהול תקין.

ארז אורעד: מכיוון שחבר הכנסת מיקי לוי שאל אני אענה עוד פעם וארענן את זיכרונכם.

ארז אורעד: הגישה שהונהגה פה מאז הגעתי לתפקידי היא לא לעכב את העמותות עד שיקבלו אישור ניהול תקין, שזה תהליך של שנתיים.

ארז אורעד: אנחנו מסתפקים באישור של הגשת מסמכים מרשם העמותות, זה אישור חלופי, אבל במקרים האלה אנחנו לא נותנים לשלוש שנים אלא רק לשנה אחת ובסיומה אנחנו רואים את הניהול התקין של העמותה.

מיקי לוי: לכן בעוד שנה אני בודק אותך.

ארז אורעד: אתה תמיד בודק אותי, נכון.

משה גפני: עוד שאלות?

משה גפני: אני רוצה להצביע על הרשימה.

אנטאנס שחאדה: מה עם עמותת גבעת הראל?

משה גפני: הוא ענה, הוא אמר שזה בכלל לא - - -

אחמד טיבי: הוא צחק.

מיקי לוי: לא, לא צחקתי.

אחמד טיבי: זה מאחז.

מיקי לוי: איזה מאחז?

מיקי לוי: זה בגבעת זאב.

מיקי לוי: גבעת זאב זה ירושלים, על מה אתם מדברים?

תמר זנדברג: מיקי, זה לא בגבעת זאב, זה בשילה.

תמר זנדברג: זה מאחז של שילה.

מרדכי יוגב: זו עמותת חסד.

מרדכי יוגב: את רוצה שאני אשלול עמותת חסד במגזר הערבי?

תמר זנדברג: קודם כל, אתה עושה את זה.

קריאות: - - -

משה גפני: רבותי, מספיק כבר.

משה גפני: הוויכוח ביניכם ממש לא לרוחי.

משה גפני: זו לא במה לנהל ויכוח פוליטי.

משה גפני: השאלה היא האם הוא עומד בקריטריונים או לא עומד בקריטריונים.

משה גפני: צריך לפעול על פי החוק.

משה גפני: אני רוצה להצביע על רשימה מס' 15-38-19, עם בקשתי להעביר את "יחד" לדיון בוועדה הקבועה.

תמר זנדברג: אנחנו רוצים להצביע על גבעת הראל בנפרד.

משה גפני: בסדר, אנחנו נצביע על גבעת הראל בנפרד.

משה גפני: אנחנו מצביעים בלי גבעת הראל ובלי "יחד רמת השרון".

משה גפני: על "יחד רמת השרון" אנחנו לא מביעים עמדה, זה יעבור לוועדה הקבועה.

משה גפני: מי בעד אישור - - -

מרדכי יוגב: תצביע קודם על גבעת הראל.

משה גפני: עמותת גבעת הראל, מס' 5 ברשימה הזו, מי בעד אישור ניהול תקין?

משה גפני: מי נגד?

משה גפני: בעד – 8

משה גפני: הבקשה לכלול את עמותת גבעת הראל נתקבלה.

משה גפני: אני עובר לרשימה כולה, 15-38-19, כולל גבעת הראל, בלי "יחד רמת השרון", שאת זה אנחנו מעבירים לוועדה הקבועה.

משה גפני: מי שבעד אישור הרשימה ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה אושרה כפי שאמרנו.

משה גפני: הלאה, ארז.

ארז אורעד: הרשימה הבאה שאני מביא לאישור יושב-ראש וחברי ועדת הכספים היא רשימה שמספרה 15-45-19 לעניין סעיף 46 כמובן.

ארז אורעד: הרשימה הזו כוללת 55 עמותות שמובאות בפניכם לאישור לפי סעיף 46 לפקודת מס הכנסה.

מנסור עבאס: מה ההסבר לכך שאין עמותות מהחברה הערבית?

מיקי לוי: קודם כל, יש וגם אישרנו בעבר.

אנטאנס שחאדה: יש חמישה בסך הכול.

מיקי לוי: יש הרבה יותר, לא פה.

אנטאנס שחאדה: פה, ברשימות.

אחמד טיבי: אני רוצה לענות למנסור.

אחמד טיבי: הפעם אישרנו כחמש מבין כ-100 פה.

אחמד טיבי: ההליך שעוברים כדי לאשר הוא הליך קשה, מפרך, לכן.

מיקי לוי: מאוד קשה.

מיקי לוי: מאוד קשה.

מנסור עבאס: אז הבעיה היא בהליך הקשה, הבעיה בעמותות או הבעיה במדיניות?

מיקי לוי: המדיניות שווה לכולם, אני יכול להעיד על זה.

מיקי לוי: זה חוק.

ארז אורעד: קודם כל, אני חייב להגן על כבוד הרשות המבצעת.

ארז אורעד: ההליך הוא לא הליך קשה, זכינו לפרסי התייעלות.

ארז אורעד: ההליך בעבר היה בין ארבע שנים לשבע שנים, עכשיו הוא עומד על ארבעה חודשים.

ארז אורעד: עם כל הכבוד, אני אראה לכם את המספרים.

ארז אורעד: אתם מטילים דופי בדברים שלא צריך להטיל בהם דופי.

מנסור עבאס: אנחנו שואלים.

משה גפני: אני מבקש לשבח את העבודה שלכם.

משה גפני: בעבר באמת חיכינו זמן רב ואנשים סבלו, יש שיפור ניכר בתהליך הזה וצריך להמשיך לשפר אותו.

מיקי לוי: חד-משמעית.

מיקי לוי: ארז בנושא הזה עם אצבע על הדופק.

ארז אורעד: למעשה אנחנו לא יוזמים, אנחנו לא אומרים לעמותות להגיש, היוזמה היא מלמטה למעלה.

ארז אורעד: לכן כל גווני החברה יכולים לקבל ביטוי על ידי קבלת כספים מתקציב המדינה שלא באישור שר האוצר וועדת כספים, אלא ברגע שהם פותחים עמותה - - -

מנסור עבאס: יש נתונים כמה עמותות ערביות הגישו ולא התקבלו?

משה גפני: לא רלוונטי.

מנסור עבאס: שנדע, אולי נעזור להן.

משה גפני: לא רלוונטי, אני אגיד לך למה – אני מדבר מנקודת ראותי את כל הרשימות האלה – אם אתה לא מקבל מתקציב המדינה אתה צריך להגיש בקשה ולעמוד בקריטריון, זה הכול.

קריאות: - - -

משה גפני: מה זה מס' 3, "אינקולו – מיוחד לכולם"?

תמר זנדברג: יש לי שאלה על מס' 55 – מה זה "בעד חיים – אגודה למען הגנת האישה והעובר"?

ארז אורעד: לגבי עמותה "אינקולו" זו עמותה שעוסקת בחינוך לפי המטרות המוצהרות שלה וגם על הטיקט הזה היא קיבלה את אישור הניהול התקין שלה.

ארז אורעד: יש לה אישור הגשת מסמכים בשלב זה, לכן היא קיבלה אישור רק לשנה אחת.

משה גפני: אין להם אישור ניהול תקין.

ארז אורעד: אין להם אישור ניהול תקין אבל הגשת מסמכים זה אישור חלופי שנותנים לשנה בלבד.

ארז אורעד: אנחנו רואים את העמותה הזו עוסקת בקידום גישת החינוך המכיל במערכת החינוך בישראל, מלווים ומייצגים בבתי ספר וכו'.

משה גפני: זו דווקא מטרה חשובה.

משה גפני: אתה לא מזכיר את זה, אני רואה שהם רוצים לשלב ילדים עם מוגבלויות, חשוב להגיד את זה.

ארז אורעד: שימו לב לתרומות, העמותה הזו מגייסת כ-2.5 מיליוני שקלים, למעשה המאצ'ינג הזה אומר שהמדינה מחזירה מס עכשיו של 750,000 שקל או יותר.

משה גפני: תודה רבה.

משה גפני: תמר, שאלת משהו?

תמר זנדברג: כן, אני רוצה לשאול על מס' 55 – "בעד חיים – אגודה למען הגנת האישה והעובר".

ארז אורעד: המטרה הציבורית, כמובן מוצהרת וחוקית, של עמותה זו היא סעד.

ארז אורעד: מטרת הפעילות נועדה להגן על האם והעובר, לפעול להגדלת השמירה על חיי תינוקות טרם לידתם וסמוך ללידתם.

ארז אורעד: גם להעלות את המודעות הציבורית להשלכות המוסריות והרפואיות של הפלות לא חוקיות.

משה גפני: יושב-הראש ישראלי?

ארז אורעד: אני לא יודע.

ארז אורעד: בכל אופן, בדקנו את זה כנראה והוא עובר את כל הקריטריונים שלנו.

משה גפני: לא חשוב, זה לא משנה.

משה גפני: חבר הכנסת עודד, בבקשה.

עודד פורר: נתון כללי שהייתי שמח אם היה אפשר להעביר לוועדה, אפשר גם במייל: כמה כסף החזירה מדינת ישראל בשנת 2018?

עודד פורר: כמה אנשים דרשו את אותו החזר מס ולאיזה סכום כולל זה הגיע?

ארז אורעד: יש לנו נתונים ישנים יותר כי זה מצריך עיבוד קצת יותר גדול אבל אני אעביר את מה שאני יכול.

משה גפני: ארז, תעביר אלינו ואנחנו נעביר גם לעודד.

ארז אורעד: נעביר בצורה מסודרת את כל מה שאתם צריכים.

תמר זנדברג: נציג רשות המסים הבליע את המילים "שמירה על האם ועל העובר טרם לידתו".

תמר זנדברג: אני רק רוצה להבהיר שמדובר במטרה של מניעת הפלות, מדובר בפגיעה חמורה בזכות האישה על גופה - - -

משה גפני: לא בטוח.

תמר זנדברג: אני בדקתי.

תמר זנדברג: השאלה שלי הייתה אחרי שבדקתי.

משה גפני: אני לא יודע.

תמר זנדברג: אני מבקשת להחריג את סעיף 55 ולהתנגד.

תמר זנדברג: אני חושבת שזו לא מטרה שהמדינה צריכה לעודד.

משה גפני: לא, אל תעשי לנו את זה.

קרן ברק: היא צודקת, אם זה כך.

תמר זנדברג: מדובר כאן ב-4.5 מיליון שקל.

תמר זנדברג: זה לא סכום קטן.

תמר זנדברג: יש לנו מספיק את עמותת "אפרת", שאנחנו רואים אותה מעודדת מסיונריות נגד הפלות מחוץ - - -

מרדכי יוגב: סליחה, אני מוחה.

מרדכי יוגב: עמותת "אפרת" הצילה חיים של עשרות-אלפי ילדים שהם היום אזרחים ואזרחיות נאמנים, חיילים וחיילות, ברוך-השם.

תמר זנדברג: חבר הכנסת יוגב, אני מכבדת אותך, יש לנו ויכוח קשה בנושא הזה.

תמר זנדברג: יש כאן פגיעה קשה בזכות האישה על גופה.

משה גפני: רבותי, על פי בקשתה של חברת הכנסת זנדברג אנחנו מוציאים את עמותה מס' 55 ומצביעים עליה בנפרד.

משה גפני: מי שבעד אישור העמותה ירים את ידו.

משה גפני: מי נגד?

משה גפני: בעד – 4

משה גפני: הבקשה לאשר את עמותה מס' 55 נתקבלה.

משה גפני: העמותה אושרה.

משה גפני: אני עובר לרשימה הכוללת.

מיקי לוי: רגע, אדוני, יש לי בעיות עם הרשימה.

מיקי לוי: לפרוטוקול: 3 – חסר ניהול תקין, עוד שנה אני אבדוק; 4, "לתת פנים לנופלים", חשוב מאוד – חסר ניהול תקין; 25, "דרך התורה בני ברק" – חסר ניהול תקין; 46, "מערת הכהן הגדול שמעון הצדיק" – חסר ניהול תקין, לא הרבה כסף אבל שיהיה ניהול תקין; 53, "הפורום המשפטי למען ישראל", 1.3 מיליון – חסר יו"ר.

מיקי לוי: ב-2017 היה יו"ר והוא קיבל 141,000 בשנה.

מיקי לוי: נראה לכם בסדר?

עודד פורר: 12,000 בחודש.

מיקי לוי: כולו 1.3 מיליון, "הפורום המשפטי למען ישראל", אין יו"ר.

מיקי לוי: נראה בסדר?

עודד פורר: אולי הוא עורך הדין, הוא הפורום המשפטי.

מיקי לוי: יכול להיות, לא יודע.

מיקי לוי: ארז, אני מבקש, משהו לא בסדר פה.

ארז אורעד: דיברת על השכר מתוך המחזור, אנחנו הגבלנו את השכר, כזכור לכם, לפני חמש שנים למנהלי עמותות לשכר של מנכ"ל משרד ממשלתי, ל-40,000 שקל לחודש.

מיקי לוי: אז איך בשירות הלאומי אזרחים מקבלים 750,000 בשנה?

ארז אורעד: דברים כאלה אנחנו בודקים לפי העניין.

אנטאנס שחאדה: אתה מדבר על העלות?

ארז אורעד: לא, לא עלות, הברוטו שהוא מקבל.

מיקי לוי: 53 – מה אתה אומר, נצביע נגד?

ארז אורעד: לא, תצביעו בעד.

מיקי לוי: ואתה מתחייב לבדוק?

מיקי לוי: אין יו"ר, יהיה ברדק.

ארז אורעד: תצביעו בעד ואני מתחייב לבדוק את זה.

משה גפני: מה הבקשה?

מיקי לוי: אין יו"ר ב-53, זו מתכונת לצרות.

מיקי לוי: ארז אומר שהוא יהיה עם אצבע על זה ושהוא מבקש שנצביע בעד.

מיקי לוי: אני סומך על מה שארז אומר.

ארז אורעד: אתם רוצים לשנה בלבד?

מיקי לוי: לשנה אני מבקש.

מיקי לוי: לפרוטוקול, "הפורום המשפטי למען ישראל".

ארז אורעד: בשנה הזו הם יוכלו למנות לעצמם יו"ר ראוי והוגן.

מיקי לוי: אין בעיה, אני בעד אבל אני רוצה סדר.

מנסור עבאס: אולי לא צריך יו"ר?

מנסור עבאס: למה לבזבז 40,000 שקל?

מיקי לוי: יש לו מחזור של 1.3 מיליון.

מיקי לוי: יהיה בלגן, נגיד שזה בגלל שלא היה יו"ר?

משה גפני: מה הבעיה, מוטי?

מרדכי יוגב: אני שומע שידידי ורעי מיקי רוצה לפסול חלק מהעמותות.

משה גפני: הוא לא ביקש לפסול.

מיקי לוי: תאמין לי, מוטי, אני הכי רוצה להעביר את כולן.

מיקי לוי: על מה אתה מדבר?

מיקי לוי: לפרוטוקול, האשמות שווא שמוטי יוגב מאשים את חבר הכנסת מיקי לוי.

משה גפני: מה, מוטי?

משה גפני: תשאל אותי, אני אענה לך.

מרדכי יוגב: שמעתי שהוא רוצה לפסול את הפורום המשפטי.

מיקי לוי: ממש לא, לא רוצה לפסול.

מיקי לוי: אמרתי לפרוטוקול שעשיתי שיעורי בית, אין שם יו"ר.

מיקי לוי: אמרתי לארז: מה אתה ממליץ, שלא נצביע עד שימונה יו"ר?

מיקי לוי: אמר לי ארז: לא, תצביעו, ניתן לו לשנה ואני מתחייב לתת לך הודעה.

משה גפני: חבר הכנסת מוטי יוגב, על זה לא היה ויכוח.

משה גפני: מיקי אמר שאין יושב-ראש וארז אמר שהוא יעקוב אחרי העניין הזה, הכול בסדר.

משה גפני: לפני כן הייתה טענה של חברת הכנסת תמר זנדברג שביקשה להצביע נגד עמותה מסוימת, וסיבותיה עמה – אני לא נכנס כבר לעניין הזה – אמרתי: בסדר, אם היא רוצה להצביע בנפרד.

משה גפני: אני לא חושב שצריך לעשות את זה אבל במקום להצביע על כל הרשימה הצבענו גם על מה שהיא ביקשה.

משה גפני: הבקשה שלה להצביע נגד באה לידי ביטוי.

משה גפני: אני לא ביקשתי לא להוציא ולא שום דבר, ביקשתי להצביע.

משה גפני: היא ביקשה להצביע על הכול בעד, על זה היא רצתה להצביע נגד ואפשרתי לה את זה.

מרדכי יוגב: אני אתך.

משה גפני: 15-45-19 – מי שבעד אישור הרשימה ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה אושרה.

משה גפני: הלאה, ארז.

ארז אורעד: הרשימה הבאה היא מס' 13-419-19.

ארז אורעד: לפי סעיף 46 לפקודת מס הכנסה מובאות לאישורכם 66 עמותות.

עודד פורר: מה זו עמותה מס' 30?

עודד פורר: המיקום שלה באתיופיה?

עודד פורר: אנחנו יכולים לאשר פטור ממס לעמותות שהמיקום שלהן לא בישראל?

ארז אורעד: הייתה ועדת השופטת פריש והתחלנו לתת אישור, עודד, לעמותות שעוסקות בפעילות הומניטריות מחוץ לגבולות ישראל.

ארז אורעד: בפעילות כזאת יש לנו חובת התייעצות עם משרד החוץ.

עודד פורר: אתה מדבר על הפעילות, אני שואל לגבי מקום רישום העמותה.

עודד פורר: אם זה באתיופיה רשם העמותות לא יכול לפקח עליה.

ארז אורעד: הכתובת של העמותה היא ברחוב הזיתים בבארי, אם זה שמטריד.

ארז אורעד: הפעילות של העמותה הזו היא באתיופיה.

ארז אורעד: ועדת פריש החליטה שהעם היהודי לא יכול רק לקבל, צריך גם להיות אור לגויים, אז נתנו גם אפשרות לתת אישורים לעמותות שעוסקות בחו"ל.

עודד פורר: הבנתי.

משה גפני: אז למה אתה לא כותב שהמיקום הוא בבארי?

משה גפני: למה אתה כותב שהמיקום הוא באתיופיה?

ארז אורעד: מיקום הפעילות הוא באתיופיה.

משה גפני: אבל מיקום העמותה הוא בבארי.

עודד פורר: אתה צריך לכתוב "מיקום הפעילות".

עודד פורר: להבא תרשמו "מיקום הפעילות".

ארז אורעד: אולי זו טעות, במקום לרשום את מיקום הפעילות אולי לרשום את מיקום העמותה עצמה וזה היה חוסך שאלות.

ארז אורעד: יש לנו כאן את חוות הדעת של משרד החוץ, מי שרוצה לעיין בה, שזה לא באזורים שאנחנו לא אמורים להיות שם.

משה גפני: יש היום ברשימה "התאגדות לנהיגה ספורטיבית מכוניות וקרטינג בישראל", זה לא היה.

משה גפני: עוד שאלות?

מיקי לוי: כן.

מיקי לוי: 13, "גמעיית אל ברזך" – אני מודה שלא הצלחתי למצוא שום אינפורמציה למרות שחיטטתי בכל העולם, אתה יכול להעשיר את השכלתי?

מנסור עבאס: כי אין הרבה עמותות ערביות, לכן לא הצלחת למצוא.

ארז אורעד: מקום הפעילות של העמותה הזו הוא בג'ת.

ארז אורעד: הפעילות שלה היא בתחום הדת, לסייע באחזקה ושימוש של בתי קברות בכפר ג'ת.

ארז אורעד: מחזור 75,000 שקל.

אנטאנס שחאדה: היא פעילה מ-2002.

אחמד טיבי: עמותה פעילה מאוד.

מיקי לוי: 23 – לא הצלחתי למצוא אינפורמציה.

ארז אורעד: 23, "דוניילאייט" – העמותה עוסקת בפעילות סעד ורווחה לנזקקים.

ארז אורעד: הכתובת שלה בראשון לציון.

ארז אורעד: גם לה יש מחזור מאוד קטן, 119,000 שקל ויש לה אישור ניהול תקין.

ארז אורעד: שכחתי לציין שלכן ניתן לה אישור לשנה בלבד על מנת לקבל אישור.

משה גפני: מה פירוש השם הזה?

ארז אורעד: מהמילה donate אני מעריך.

מיקי לוי: הלאה.

מיקי לוי: 54 – חסר ניהול תקין, לפרוטוקול.

ארז אורעד: רשמתי לפניי, יינתן לשנה בלבד.

מיקי לוי: אני סיימתי.

תמר זנדברג: אני רוצה לשבח את העבודה שחבר הכנסת מיקי לוי עושה, אבל אתם צריכים לדעת איפה יש ואיפה אין ניהול תקין.

ארז אורעד: כתוב לכם כאן.

אנטאנס שחאדה: כתוב "חסר מסמכים".

תמר זנדברג: זה שחסר מסמכים זה אומר שחסר ניהול תקין?

משה גפני: מיקי לוי אומר שהוא עוקב אחר העניין הזה והוא באמת עוקב.

משה גפני: אם עוברת שנה והם לא מביאים אישור ניהול תקין הוא יעלה את העניין הזה, אבל הם צריכים לעשות את זה.

ארז אורעד: התהליך הוא שאנחנו מקבלים מוועדת הכספים את הרשימה וליד כל אחד רשום לשנה.

ארז אורעד: כאן כתוב, חבר הכנסת מיקי לוי, "לשנה בלבד".

ארז אורעד: אנחנו ביקשנו לשנה בלבד.

מיקי לוי: אני יודע.

ארז אורעד: מיקי בודק את זה.

משה גפני: בסדר גמור.

משה גפני: 13-419-19 – מי שבעד אישור הרשימה ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה אושרה.

משה גפני: הרשימה הבאה 15-65-19.

ארז אורעד: הרשימה הבאה היא הרשימה הרביעית לפי סעיף 46.

ארז אורעד: מספרה לפרוטוקול 15-65-19.

ארז אורעד: אנחנו מבקשים לאשר את הרשימה לפי סעיף 46 כפי שמופיע ליד כל סעיף וסעיף ברשימה, לפי הזמנים, אם לשנה ואם לשלוש שנים.

ארז אורעד: ברשימה הזאת יש לנו 75 עמותות שיש להן פעילות מגוונת בכל תחומי החברה האזרחית.

ארז אורעד: לאישורכם.

משה גפני: שאלות?

מיקי לוי: כן.

מיקי לוי: 53, "אניה באניה – יחד בע"מ" – לפרוטוקול, חסר ניהול תקין.

ארז אורעד: אוקיי, נשאיר אותה לשנה.

תמר זנדברג: רק בשביל הסדר הטוב – סליחה, מיקי, שוב אני משבחת אותך על העבודה ואת טמיר ואדוני – פה לא כתוב "חסר מסמכים" לדוגמה.

ארז אורעד: כי אנחנו נמצאים עכשיו בשנת מעבר.

ארז אורעד: בשנת מעבר – בנימין למקין יסביר טוב ממני – יש עמותות שהגישו ולא אושרו ולפעמים אנחנו רואים דברים אחרים.

ארז אורעד: בנימין, אתה רוצה לבדוק את "אניה באניה" רגע?

מיקי לוי: לא משנה, תביאו לי את זה בשנה הבאה.

משה גפני: לא, אני רוצה לדעת כי זה לא כתוב.

שגית אפיק: מעניין אותי לשמוע גם מה זה "שנת מעבר".

ארז אורעד: רשם העמותות מאשר ניהול תקין לשנתיים כאשר בסוף השנה יש אישור ניהול תקין לשנת 2019 והשנה שמתקרבת היא שנת 2020.

ארז אורעד: אנחנו נמצאים עכשיו בדיוק בתפר.

ארז אורעד: זאת אומרת שייתכן שיש מספר עמותות שאין להן אישור ניהול תקין לשנת 2020 והיה להן אישור ניהול תקין לשנת 2019.

ארז אורעד: במקרה הזה אנחנו צריכים לרשום שיש את אישור הגשת מסמכים או אין אישור ניהול תקין.

ארז אורעד: לפני שאני עובר לסדר-היום אני רוצה רק לבחון פה.

ארז אורעד: דרך אגב, באתר "גיידסטאר" כולם יכולים לבחון עמותה עמותה, לראות את הדוחות הכספיים שלה ולבדוק אם יש לה אישור ניהול תקין.

ארז אורעד: לעמותה הזו יש אישור הגשת מסמכים.

משה גפני: בנימין, המשמעות היא ש"אניה" הגישה מסמכים.

משה גפני: בגלל ההגדרה של שנת מעבר זה לא מופיע פה.

בנימין למקין: אבל בדקנו את הרשימות לפני כן וראינו שלכולן יש אישור ניהול תקין או אישור הגשת מסמכים.

משה גפני: זאת אומרת שאפילו שלא כתוב פה "אישור הגשת מסמכים" יש אישור הגשת מסמכים?

בנימין למקין: כן.

משה גפני: בתוך שנה אתם צריכים להגיד מה התוצאה של הדבר הזה, אם יש ניהול תקין ואם לא לעצור את זה.

ארז אורעד: באופן אוטומטי זה נחסם אחרי שנה.

משה גפני: אוקיי.

משה גפני: עוד שאלות?

מיקי לוי: כן.

מיקי לוי: 72, "מרכז מוסדות תורה" – חסר ניהול תקין, נא לרשום בפרוטוקול, עוד שנה דיווח.

משה גפני: עוד משהו?

משה גפני: מי שבעד אישור רשימה 15-65-19 ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה אושרה.

משה גפני: אנחנו עוברים לסעיף 61.

מיקי לוי: יש פה 15-49 ו-15-68.

מיקי לוי: זהו, זה הסוף.

מיקי לוי: זה קל.

מיקי לוי: ארז, פה אין לי בעיות, אפשר לחבר את שתיהן.

ארז אורעד: אישור מוסדות ציבור לעניין סעיף 61 לחוק מיסוי מקרקעין.

ארז אורעד: רק להבין את המשמעות של סעיף 61, מי שלא יודע, זה פטור מאפקט הנעילה, פטור ממס שבח ופטור ממס רכישה.

ארז אורעד: זה לפי חוק מיסוי מקרקעין.

ארז אורעד: זה פטורים ששווים המון כסף.

אנטאנס שחאדה: למי?

אורית פרקש הכהן: כי ההנחה היא שמדובר במבני ציבור ומנסים להקל עליהם.

ארז אורעד: מבנים שמשמשים את המוסד הציבורי לפעילות הציבורית.

ארז אורעד: זה לא מופיע בפקודת מס הכנסה, זה סעיף לפי חוק מיסוי מקרקעין, פטור ממס שבח במכירה ופטור גם ברכישה.

אנטאנס שחאדה: גם עמותות מקבלות את זה?

ארז אורעד: כשאתה כאזרח רוכש או מוכר אתה מחויב בכל המסים האלה, קוראים לזה "אפקט הנעילה", עליהן זה לא חל.

מיקי לוי: אבל במכירה, אם הוא מוכר שלא למבנה ציבור אלא לאדם פרטי, הוא מחויב.

ארז אורעד: אני לא נכנס להתפלפלות הזאת, יש שם פטור.

מיקי לוי: אבל הוא מחויב.

ארז אורעד: הוא מחויב במידה וגם הנכסים לא שימשו אותו למטרה הציבורית שלו.

ארז אורעד: יש הרבה פלפולים על הנושאים האלה.

ארז אורעד: סך הכול הסעיף הזה נותן להם פטור ממס שבח באופן כללי וגם מס רכישה מופחת.

ארז אורעד: ברשימה 15-49-19 יש עמותה אחת.

משה גפני: מי שבעד אישור הרשימה ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: אושרה.

משה גפני: הלאה, הרשימה האחרונה, 15-68-19.

משה גפני: את "עמותת המצפה לישראל" ביקשתי להעביר לוועדה הקבועה.

ארז אורעד: אני רוצה לחזור לרשימה הקודמת, לעמותת "אניה באניה" שאמרנו שיש אישור הגשת מסמכים – אנחנו חוזרים בנו, בני מצא מידע עדכני לעכשיו, יש להם אישור ניהול תקין רגיל.

מיקי לוי: אז אני סומך על דבריך.

ארז אורעד: אז אני מבקש לאשר אותה גם לשלוש שנים.

מיקי לוי: אין בעיה, מאושר גם לשלוש שנים, לפרוטוקול.

משה גפני: צריך להצביע.

ארז אורעד: אז עמותה מס' 53 שנמצאת ברשימה 15-65-19, בדקנו ויש לה אישור ניהול תקין, לכן אני מבקש לשנות את ההחלטה הקודמת ולתת לה אישור קבוע.

משה גפני: עמותה מס' 53, "אניה באניה", ברשימה הקודמת – היות ונאמר מה שנאמר על ידכם אני מגיש על זה רביזיה.

משה גפני: מי בעד הרביזיה ירים את ידו.

משה גפני: מי נגד?

משה גפני: מי נמנע?

משה גפני: בעד הרביזיה – פה אחד

משה גפני: הרביזיה אושרה.

משה גפני: נצביע על כך עוד חצי שעה.

ארז אורעד: רשימה אחרונה וחביבה, מספר 15-68-19 לפי סעיף 61 לחוק מיסוי מקרקעין, כוללת שתי עמותות, אבקש את אישורכם.

משה גפני: עמותה אחת ביקשתי להוציא ולהעביר לוועדה הקבועה.

משה גפני: מי שבעד אישור הרשימה כפי שאמרתי ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה אושרה.

משה גפני: עוד חצי שעה אני מצביע על הרביזיה ונצביע בעד אישור "אניה" לשלוש שנים.

משה גפני: בבקשה, אדוני.

יוחאי רוטנברג: אני יושב-ראש האגודה הישראלית לתקשורת קהילתית.

יוחאי רוטנברג: יש לנו 100 עמותות שרובן עוסקות באוכלוסיות מבוגרות וקשישים.

יוחאי רוטנברג: בהקשר למה שאמר יושב-ראש הוועדה, שיש עמותות שמתוקצבות על ידי המדינה – לאור כך שאתם לא תעבירו את ההעברות, ביניהן בקשה 239 שנמצאת פה, טוב שיש את סעיף 46 שמאפשר לאסוף תרומות, אולי בכלל לא צריך את העברות האלה.

משה גפני: אל תגיד את זה אפילו בצחוק.

משה גפני: יש שם העברות של הביטוח הלאומי – מה, עמותות יעשו את זה?

יוחאי רוטנברג: ב-1 בינואר 2020, 100 העמותות האלה, שלא מעבירים להן את 15,000 האלה, לכל אחת, נסגרות כי הן לא יכולות להמשיך הלאה.

יוחאי רוטנברג: מי שנמצא שם אלה אנשים קשישים שמשקפים את הסיפור הישראלי.

יוחאי רוטנברג: לכן אני מבקש את העברות.

יוחאי רוטנברג: המיליון וחצי האלה יעברו בתוך המיליארדים האלה.

יוחאי רוטנברג: זה הכול שינוי סעיפים בתוך משרד התקשורת ולא תוספת כסף.

משה גפני: יוחאי, תקשיב לי, אמרתי את זה קודם ואני אומר את זה גם עכשיו לכבודך:

משה גפני: נלחמתי – לא הבנתי עוד למה – בכל הכוח להביא את ההעברות, ולכן עברו פה גם עמותות מהסוג הזה, קשישים, ניצולי שואה וכל מה שאתה מדבר עליו.

משה גפני: העברתי וספגתי הרבה ביקורת.

משה גפני: הממשלה, או יותר נכון אגף התקציבים, לא כל כך שיתף פעולה אבל אני שמח שהעברנו.

משה גפני: עכשיו הצטברה שוב רשימה ארוכה.

משה גפני: אתמול קיימו דיון שאומר שאני אצטרך עכשיו לבקש את מזכיר הממשלה וועדת הסכמות.

משה גפני: אני לא אוהב את זה.

משה גפני: אני לא יודע עוד מה אני אעשה.

משה גפני: אני אתך לחלוטין.

משה גפני: אני יודע שמדובר בעמותות שעושות פעולות שהממשלה צריכה לעשות אותן והן עושות את זה בהתנדבות.

משה גפני: אני מקווה שבסוף ההחלטה שלי תהיה שאנחנו כן נביא את זה ונאשר את זה, אבל זה לא קל, אל תהיה במקומי, אני מציע לך.

משה גפני: בבקשה, גברת.

ליאור פינקל-פרל: ליאור פינקל-פרל, מנכ"לית ארגון מנהיגות אזרחית, ארגון הגג של המגזר השלישי.

ליאור פינקל-פרל: קודם כל, אני רוצה להגיד תודה רבה לחבר הכנסת גפני, יושב-ראש הוועדה, ולארז אורעד, הדיון הזה נעשה בעקבות פנייה שלנו ועבודה מאומצת גם עם רשות המסים וגם עם ועדת הכספים.

ליאור פינקל-פרל: מאות עמותות מודות לכם מראש על עצם הדיון.

ליאור פינקל-פרל: הדבר השני שרציתי לומר – זה אמנם רלוונטי כבר לוועדה הקבועה – אל תעשו את הדיון על הנהלים, הדיון עלינו, בלעדינו.

ליאור פינקל-פרל: ישנם נציגי ארגונים ונציגי עמותות שחשוב מאוד שיהיו במהלך הדיונים האלה שקובעים נהלים כיצד ידונו בעניינם וחשוב שקולם ישמע.

ליאור פינקל-פרל: דבר שלישי ואחרון, לגבי עניין ההעברות – לא לפגיעה בשירותים החברתיים.

ליאור פינקל-פרל: זאת קריאה של מאות ארגונים.

ליאור פינקל-פרל: אנחנו גם נעשה דיון חירום בנושא ואנחנו נתמוך ככל האפשר.

משה גפני: אני רוצה להגיד לך, א', שאני אתכם לגמרי.

ליאור פינקל-פרל: ואנחנו אתך.

משה גפני: אני גם הופעתי באספות שעשיתם.

משה גפני: אני חושב שהעבודה שלכם היא עבודה שראויה לכל שבח וראויה לציון.

משה גפני: בכל המגוון והמכלול של הנושאים אתם עושים עבודה יוצאת מן הכלל.

משה גפני: אתם תוזמנו לדיון הזה אם אני אהיה היושב-ראש.

משה גפני: על כל פנים, אנחנו נקיים את הדיון הזה, אתם הוזמנתם גם בישיבות הקודמות ואתם תוזמנו גם לישיבות האלה.

משה גפני: עמדתכם בעניין מאוד חשובה בגלל שאנחנו הולכים פה על גחלים לוחשות, זה לא סיפור פשוט, יש לזה משמעות עצומה.

משה גפני: לכן היועצת המשפטית אמרה שצריך להעביר את זה לדיון בוועדה קבועה וקיבלתי את זה.

משה גפני: תודה רבה.

משה גפני: תודה לארז ובנימין.

משה גפני: אני מחדש את הישיבה בנושא הרביזיה על אישור מוסדות ציבור לעניין סעיף 46, מספר 53 ברשימה.

משה גפני: הגשנו על זה בקשה לרביזיה.

משה גפני: מי בעד הרביזיה?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: תודה, הרביזיה אושרה.

משה גפני: "אניה" – לאחר שהתברר מארז אוהד ומהחברים שבאו מהאוצר ומרשם העמותות שיש להם אישור ניהול תקין והם זכאים לקבל את האישור לשלוש שנים, אני מבקש לאשר להם את זה לשלוש שנים.

משה גפני: יש להם את האישורים, על פי אנשי משרד האוצר ואנשי משרד המשפטים.

משה גפני: מי בעד האישור של "אניה" לשלוש שנים – 53 ברשימה?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: אושר, כפי שאמרתי, לשלוש שנים.

משה גפני: הישיבה נעולה.